text:
SISINKANA John Ssebalamu, omugagga eyatandiikiriza enkola y’akeedi mu Kampala mu myaka gy’ekyenda. Ono y’omu ku bagagga abaava e Masaka ne bazingako Kampala era ne bamwezza nga Joseph Mutebi bw’akiraga.
W’OSOMERA bino nga Ssebalamu y’omu ku bagagga abatono ennyo abali mu Kampala akuumye ssente emyaka egisoba mu 30. Abalala bonna beeyita bagagga kyokka ng’amabanja gabakoma mu bulago, babaatisa ng’enjogera bw’eri!
Ye nnannyini Freedom City, ekizimbe ekyomulembe e Najjanankumbi ku lw’e Ntebe ekivugirwako n’emmotoka waggulu era ekirimu buli kimu ekyomulembe ky’oyinza okulowoozaako.
Freedom City, ekizimbe kya Ssebalamu e Najjanankumbi. Mu (katono), Rwakataka ne John Ssebalamu ( ku ddyo) bonna bava Buddu.
Ssebalamu yakoma mu S1
Ssebalamu agamba nti bamuzaala Kasanje, Masaka era gye yakulira. “ Eby’okusoma nnabikomya mu S1 mu 1982 ne ntandika okutunda amatooke n’endagala. Nga mbigula e Kasanje ne mbitunda mu Nyendo ate nga nkozesa kagaali!
Ebiseera ebyo amafuta gaali ga kkekwa, nze ne ndabawo bizinensi kwe kutandika okugatunda mu Masaka mwonna.
Nga nsiba ebidomola by’amafuta bina ku kagaali ne ntambula obutale bw’omubuulo nga bwe ngatunda nga ndi wamu ne baganda bange.
Oluvannyuma lw’emyaka mitono, twadda e Masaka ne tufuna emidaala ne tutandika okutunda engatto, ssente bwe zaawera ne nneegatta ne mukulu wange John Bosco Muwonge ne tujja e Kampala okusuubula,” bw’agamba.
Bino byaliwo luvannyuma lwa 1986 nga Museveni awambye gavumenti ya Tito Okello Lutwa.
“Nga tugula engatto mu Kampala ne tuzitunda e Masaka, ate nga kyali kyangu kubanga waali tewakyali loodibbulooka. Nzijukira ebiseera ebyo n’ebyamaguzi nga bigula nseko. Okugeza nga ppeya y’engatto z’amasanda eri ku 25,000/- mu Kampala!,” bw’ajjukira.
Essomero lya Kampala SS lya sarah Nkonge (mu katono). Ono alina ekizimbe ekirala ku Nasser Road.
Agamba nti omwaka gwa 1988 we gwatuukira nga bamanyiddwa mu Masaka. Mukulu waabwe Nayiga, eyali ababudaabuda n’okubawa ku magezi yafa mu 1989. Ono yalina amaduuka abiri ag’engoye mu Masaka naye ng’asuubula mu Kampala.
“Nayiga ye yatusaba okumwegattako mu 1988 era nzijukira nze nnalima obukadde 20 mu ssente enkadde, bwe twazikyusa mu nga zivaamu 200, 000/-.
Ssebalamu agamba: Mwannyina Nayiga bwe yafa nneegatta ne mukulu wange Muwonge okuddukanya amaduuka ge, bwe gaagaziwa ng’akatale k’e Masaka tekakyatumala kwe kudda e Kampala.
Famire emu ezinzeeko Kampala
Ssebalamu agamba nti mu 1992 we yajjira mu Kampala yalina kapito wa bukadde 100. Ezo zaali nnyingi mu kiseera ekyo kubanga doola ng’eri ku 900/-.
Nabbaale ng’ali ku bizimbe bye.
Yajja ne baganda be Bosco Muwonge, Drake Lubega, Segawa atunda engatto ne mwannyinaabwe Christine Nabukeera bonna abalina ebizimbe mu Kampala!
Ssebalamu ne Bosco Muwonge be bamu ku basuubuzi Bannayuganda abaasooka okusuubulira e Dubai. Nga baleeta endibota ze baayitanga daziini.
“E Dubai abasuubuzi baayo abaabanga n’ebyamaguzi ebingi nga bamanyi okutuwola ku bbanja ne tubasasula oluvannyuma. Edduuka lyaffe eryasooka mu Kampala lyali ku kizimbe kya Skylite ekiriraanye awaali bbaasi z’Abaganda.
Twawa bangi essuubi ly’okukola bizinensi mu Kampala era abagaggawadde nabo bangi,” bw’agamba.
Bizinensi y’ebizimbe
Ssebalamu agamba nti wakati wa 2007 ne 2010, ssente z’ebizimbe n’obupangisa zaalinnya nnyo mu Kampala.
Amaka ga Hajji Swaibu Nseera ( mu katono) owa Sesa Arcade.
“Olw’okuba nnali mmaze ebbanga nga nneegomba ekizimbe kya Garden City kwe kusalawo nange okuzimba ekizimbe ekyange okuli ebifo ebisanyukirwamu, abasuubuzi kwe basobola okufuna amaduuka n’ebirala.
Nnali nguze yiika ssatu n’ekitundu e Najjanankumbi ku lw’e Ntebe okuva ku Buganda Land Board ku kakadde ka ddoola kamu era kwe kuzimbako Freedom City.
Singa nnali sirina kkampuni eyange ezimba osanga nnandisaasaanyizza obuwumbi 45 okuzimbawo naye olw’okuba nneegulira buli kimu okuva ku musenyu kino kyannyambako.
Pulaani nze nnakyekubira, nze nnalondoola okukizimba! Okusooka nnali njagala ebeere wooteeri naye ne nkyusaamu.
Ku Freedom City kuliko supamaketi esinga obunene, bbanka eziwera mukaaga, sineema, ebiriiro n’ebirala bingi.
Ssente ezaakizimba nnaziggya mu bbanka ne ngattako ezange ze nnatereka,” bw’agamba.
Ham Towers e Makerere ya Hamis Kiggundu mu katono.
FAKITOLE Y’ENGOYE
Ssebalamu agamba nti 2004 we yatuukira ng’asuubula engoye nnyingi okuva e China. “Pulezidenti yali atutegeeza lunye nti mu kifo ky’okusuubula e China naffe tusseewo amakolero tuwe abantu emirimu ate nga tujja kufunamu nnyo.
Nneegatta n’abagagga abalala ne tutandika ekkolero erya SEBCO erikola engoye. Naye ekitongole kya URA kyannemesa kuba kyabalanga bubi emisolo ng’ebikola amapeesa n’engoye babissaako omusolo mungi era mu 2006 ekkolero ne ndiggalawo.
Naddayo okusuubula engoye nga bwe nnakolanga edda nga nziggya Dybai n’e China. Naye na bino nabireka ne nneemalira ku ttaka n’amayumba.
Engeri gye yayingirira ogw’ebizimbe n’ettaka
Ssebalamu agamba nti ekitongole kya Custodian Board, ekyakwasibwa obuyinza ku bizimbe by’Abayindi bwe kyatandika okubibaddiza, bangi baali tebakyabyagala, nga balina obulamu obweyagaza yonna gye bali nga tebaagala kudda mu Uganda.
Wavamunno ne Hajji Swaibu Nseera owa Sesa Arcade.Ku (ddyo) ye Joseph Yiga owa Steel & Tube
“Baatandika okutunda ebizimbe byabwe ku ssente ntono. Ng’oyinza okufuna ekizimbe wakati w’obukadde 72 ne 180, eza luno wakati w’obukadde 200 ne 500.
Abaali bafunye liizi ku bizimbe bino tebaalina ssente zibigula ku Bayindi. Eno y’engeri abagagga nga Sudhir Ruparelia ne Karim Hirji gye baafunamu ebizimbe ebingi bwe biti mu Kampala.
Mu 1995, nnazimba Capital House, ekizimbe kyange ekyasooka mu Kampala. Kiri ku Ben Kiwanuka Street. Sitayiro nnagikoppa Dubai. Mu bbanga ttono abalala baali bankoppye.
Na buli kati nnejjusa lwaki ssaagula oba okuzimba ebizimbe ebingi ebiseera ebyo, kuba kati bbeeyi yaabyo erinnye nnyo.
Wakati wa 1995 ne 1998, nnagula ebizimbe ebirala bingi mu Kampala, naye ate nnabitunda dda.
Nnazimba Naiga Chambers ne Mini Price ku Kampala Road. Ekibi nti bbeeyi y’okuzimba ekizimbe yeeyongedde nnyo okuva mu mwaka gwa 2000.
Waliwo bye ntunze omuli Carlton Hotel n’eyali Container Village naye nnabitunda.”
Bizinensi ya famire
Ssebalamu agamba nti bakolagana nnyo mu famire yaabwe. “Ffe twakizuula nti bw’obeera omu toyinza kugenda wala. Oyinza okuba omulungi mu kulaba omukisa gwa bizinensi naye ng’olimu okutya, weetaaga muganda wo ataliimu kutya okutwala ekirowoozo ekyo mu maaso,” bw’agamba.
Abagagga abava e Buddu
- Gordon Wavamunno owa Spear Motors , WBS, Wava Water, n’ebirala bingi
- Drake Lubega owa Qualcel Terminal n’ebizimbe ebirala ebisukka mu 25 mu Kampala wakati
- Christine Nabukeera owa Nana Enterprises. Alina ebizimbe 4 ku Nabugabo, wakati mu kibuga alinawo 7.
- John Bosco Muwonge owa Cooper Complex, Kisenyi Bus terminal, Namayuba Taxis park, alina amajaani n’ebizimbe ebirala ebisukka mu 20 mu Kampala.
Naiga Chambers eri mu kitono ya Ssebalamu.
- Deo Kaketo owa JBK Plaza ku Luwum Street n’ebizimbe ebirala ebisukka mu 5 mu kibuga wakati
- Kiyimba owa Ambiance atunda ebyuma bya disiko ewa Kisekka alina ambiance okuli ey’e Masaka, Mityana n’enddala gy’azimba ewa Bakuli mu Kampala
- Ephraim Ntaganda owa E .Towers ku Kampala Road , ekyuma kya ssabuuni e Kyengera n’ebizimbe ebirala
- Guster Lule Ntakke owa Ntake bakery , Nalule acarde e Nakaseero n’ebizimbe ebirala ebisukka mu 10 mu kibuga wakati.
- BMK Kibirige owa Hotel Africana n’ebizimbe ebirala mu kibuga kyonna ebisukka mu 30.
- Sk Mbuga avuga Hummer ebbiri mu kibuga eziriko SK mbuga
- Jamil Ssentongo ono ayiwaayiwa ssente ennyo ennaku zino mu Kampala .
- Haji Magoba ow’omu Ndeeba n’ebizimbe ebirala
- Peter Mayiga, Katikkiro ekitiibwa kye kimala okumufuula omugagga
- Asuman Ssebulondo owa Bulondo Apartments e Kawempe
- Joseph Yiga owa Steel and Tube Industries ekola amabaati alina ebizimbe kumpi buli nsonda ya mu kibuga
- Teopista Nabbaale alina Hotel ku Martin road n’ebizimbe mu kikuubo
- Haman Kasozi owa Sand beach Nabugabo n’ebizimbe ebirala bingi e Namasuba ne Najjanankumbi
- Lutalo nnannyini kizimbe okuli Ken Joy Super market atunda sipeeya mu Kampala
- Brig Elly Kayanja alina ttenda z’adduukanya kumpi mu buli katale ne ppaaka mu kibuga
- Flex Kabuye muto wa Brig Kayanja eyawasa embaga ey’akawumbi kalamba gye buvuddeko.
- Dick Kizito owa Kizito Towers n’ebizimbe bingi e Naggulu, Muyenga ne Kansanga


c: text/html

text:
Trouble reading this page? See our help page!
Tulina e ssannyu nti muli wano era tusuubira nti mujja kusaanga muffe, obubaka obujja okubaziimba mu myooyo, ekinavaamu enkolagana ennungi n’okubaseembeza eri Katonda.
E Kkanisa Engatte eya Canada y’emu ku mikutu egy’enzikiriza y’Ekikristaayo. Enzikiriza y’Ekikristaayo yatandikawo mu myaaka egisoba mu 2000 emabega n’abagoberezi ba Yesu, era n’ekulira mu maanyi oluvannyuma lw’okufa kwe n’okuzuukira kwe.
Obutakkaanya mu njigiriza ya teologiya n’enneyisa mu bukristaayo, kyaleetera Kkanisa okukutukamu ebiwayi bisatu ebiriwo kati. Byonna ebiwayi bino biri ku musiingi gw’obulamu, okufa, n’okuzuukira kwa Yesu n’abagoberezi be abasooka. Ekklezia Katolika yeesigama ku Mutume Petero, omu ku bayigirizwa ba Yesu, ne mukwataganya ne ba papa ab’ennaku zino. Kimanyiddwa nti Klezia Katolika yayawuka n’Ekkanisa y’Abasodokisi ku ntandikwa ya millennia ey’okubiri. Mu kyaasa eky’ekkumi n’omukaaga, Omusumba Martin Luther n’abamufaananya endowooza baava ku Klezia Katolika nebatandikawo enzikiriza y’EkiProtestaanti; era enzikiriza eno yalaba okukulaakulana mu nsi yonna.
Mu mwaaka1925, amakkanisa asatu ag’enzikiriza y’Abaprotestaanti, Abamethodist, aba Congregationalist, ne bibiri ku bisatu ku nzikiriza y’aba Presbyterian mu Canada beegatta okufuuka Ekkanisa Engatte eya Canada nga bayita mu Kikolwa kya Paliyameenti. Okukkaanya kwaabwe kuno kusangibwa mu kiwandiiko Ensibuko y’Obwegassi (Basis of Union). Ennono ez’ebyafaayo byaffe, n’enjogera yaffe “Nti ffena tubeere Bumu” bye biziimba Akabonero k’Ekkanisa Engatte; akabonero akakulu ennyo mu kanisa yaffe.
Okuva mu mwaaka1925, obuboondo bw’amakkanisa amalala buzze nga bwegatta ku Kkanisa Engatte eya Canada; era we twogerera kati, waliwo amakkanisa 3200 ag’Enzikiriza ya Kkanisa Engatte mu Canada. Ebyafaayo by’Ekkanisa Engatte binyonyola ku bitukwaatako n’ennono zaffe mu bujjuvu. Bijjira mu mitendera gy’ebiseera lwe byabaawo, okuviira ddala ku musiingi gwa Kkanisa Engatte eya Canada nga n’ensi Canada tenatongozebwaawo; era mulimu n’ebyafaayo ebikulu ennyo mu bulamu bw’Ekkanisa.
Nga amakanisa amalala, Ekanisa Engatte eya Canada yeesibidde ku musingi mu Katonda, Yesu ne Bayibuli. Naye nga engeri gyetutegeera Katonda, eneeyisa y’enzikiriza, n’ensoma ya Bayibuli byawufu; ng’era bwe biri ebyawufu mu nzikiriza enkristaayo endala.
Credo Empya (A New Creed) ne Oluyimba lw’okukiriza (A Song of Faith) (mu Luzungu) byatuukiriza emikutu gy’obukristaayo nga bwegitegeerwa mu Kanisa Engatte eya Canada. Ebisingawo bisangibwa mu Enzikiriza mu Bufuunze (Summary of Briefs) ne mu Biwandiiko Ebikulu eby’enzikiriza yaffe (Important Statements of our Doctrine).
Tulina amasakramentu abiri; Batismu ne kommunio, era nga goombi gafunibwa buli muntu owa buli myaaka. Tukkiriza abo abaabatizibwa ne mu nzikiriza enkristaayo endala.
Ekkanisa Engatte ekolera wamu n’amakanisa amalala buli lwekiba kisobose, wamu n’abantu ab’amadiini amalala mu Canada n’ensi yonna, okuwagira obwenkanya, emirembe, n’eddembe ly’obuntu.
Okukungaana kw’abantu awamu mu kukkiriza ye Kanisa.
Ekkanisa ekulemberwa omwawule asasulwa abagoberezi mu Kanisa. Abeera mukulembeze, muyigiriza ate era omutambizi. Abantu abalala, nga omukulu w’eby’enyiimba, abakubi b’ennaanga, abakozi b’omu ofiisi, abalabirizi, abasomesa, n’abalala, basasulwa oba bakolera bwerere.
Abaweereza bonna, nga n’omwawule mwagendede, basobola okuba abasajja oba abakazi, abawuulu oba ab’empeta. Essente ezisasula emisaala n’okuddukanya Kanisa ziva mu birabo ebya buli sabiiti. Era ebirabo bino biyamba okuddukanya emirimu gy’e Kanisa mu nsi yonna nga biyita mu nsako y’Abaminsane n’Obuweereza y’eggwaanga(Mission and Service Fund ).
Wadde nga Omwawule n’abaweereza balina emirimu egy’enkalakalira mu kanisa, abagoberezi balina obuvunaanyizibwa okuddukanya e kanisa yaabwe.
Osobola okuzuula e kanisa ekuliraanye ng’ogoberera omukutu guno ogwa intaneeti..
Buli Kanisa n’abantu baayo baabako engeri ey’enjawulo bwe baddukanyaamu Sande zaabwe okusiinziira ku mpisa oba obulombolombo bwaabwe. Naye ebimu ku bino wamanga bitera okubeera empisa y’abulijjo:
N’olweekyo, waliwo “ebituufu n’ebitali bituufu” mu neeyisa y’Ekkanisa Engatte; naye nga ekisiinga byonna kwe kubeerawo kwo.
Okukungaana n’okukolagana bintu bya muweendo nnyo mu bulamu bw’ekanisa. Amakanisa agasiinga galina emirimu gyosobal okwenyigiramu okusobola okusisinkana abantu, okukola emikwaano n’ebintu ebirala. Ebimu ku byo biri bweebiti:
N’olweekyo mu kanisa mulimu engeri nyiingi z’osobola okwenyigiriamu. Oyinza okwesaanga ng’olina entegeka ez’enjawulo ezisobola okututumula omulimu gw’ekanisa yo. Twaniriza endowooza yo. Gezaako ko!
Okumanya ebisingawo ku Kkanisa Engatte eya Canada n’oboondo bwaayo, genda ku mukut gwa intaneeti www.wondercafe.ca gyojja okukubaganya ebirowoozo ebiziimba emyoyo; awatali ekyo, zuula e kanisa ekuli okuumpi. Kebera ne ku Wikipedia olabe nga omuntu w’ebweeru bwalaba Kkanisa Engatte eya Canada.

robotstxt: allowed

filter: keep


text:
BUKEDDE KU SSANDE yatandise empaka za basereebu abakazi abasinga okwambala ne
banyuma ng’empaka zino zaakukkomekereza nga December 8, 2013. Leero MARTIN NDIJJO akwongedde basereebu abambazi mu biteeteeyi.
Sarah Zawedde
BUKEDDE ategeka okulangirira basereebu abasinga okwambala mu biti eby’enjawulo omuli gomesi, engoye ez’akawugeezi, empale, ebitengi, ebiteeteeyi, sikaati ne bbulawuzi n’ebiti ebirala.
Okulonda kujja kuba mu biti bibiri ng’abasomi balonda ababasingira mu biti ebyo nga bayita mu mikutu gyaffe ogwa yintaneti, facebook ne SMS ku 8338.
Doreen Mutiibwa
Osabibwa olonde sereebu wo asinga okwambala mu biti ebyo k’abe ng’alabikidde mu bifaananyi oba nga talabise.
Tujja kufuna n’abakugu mu by’ennyambala nabo balonde modo w’okwambala mu biti ebyo ebimenyeddwa waggulu.
Abawanguzi balangirirwa December 8. Basereebu basabibwa okuweereza ebifaananyi ebiggyayo
obulungi ennyambala yaabwe.
Juliana Kanyomozi
Maureen Nantume
Angella Kalule
Renah Nalumansi
Catherine Kusasira
Stecia Mayanja
Desire Luzinda
Edith K
Iryn Namubiru
Leila Kayondo
Phina Mugerwa
Shamim Namawa ne Sheba Karungi
Lady Titi
Nisha Ssali
Maureen Kabasiita
Annet Nandujja


text:
WADDE ng’omwaka 2014 twagutandise na kuwanduka mu mpaka za CHAN, nneebaza abazannyi n’okubazzaamu amaanyi nti kye baakoze kiwa essuubi.
Sinnamanya kasiimo kaaweereddwa bazannyi bano nga kyandibadde kirungi basiimibwe nga bwe kizze kikolebwa emabega.
Kenya lwe yalemesa Cranes okuyitamu mu za Afrika, abazannyi twabawa obukadde 150 okubalaga nti tukyabeetaaga.
Ebiseera ebyo ensimbi kkampuni ya MTN ze yali etuwa zaali teziwera na kimu kyakubiri ku Cranes z’efuna kati mu kkampuni ya Airtel n’olwekyo omutemwa ogugenda mu basambi nagwo gulina okulinnya.
Okutuuka ku kino, abakulembeze baffe balina okussa abazannyi ku mwanjo okusinga okwerowoozaako bokka.
Tekyabadde kirungi kusitula bakungu ba FUFA abasoba mu 14 bonna ne bagenda e South Afrika kuba okwo kwonoona.
Ensimbi ezaasaanyibwa ku bakungu zandiyambye mu kulabirira abasambi kuba nkimanyi nti CAF yabadde ebawaako omuwendo ogwo gwokka ogukkirizibwa mu mateeka.
Naye wadde ebyo biri bityo, empaka zino zaayambye abazannyi okwongera okuguma. Mu bano mulimu omukwasi wa ggoolo Benjamin Ochan, Richard Kasagga, Savio Kabugo, Isaac Muleme, Denis Iguma ne Ivan Ntege.
Kye twetaaga okukola kwe kulaba nga bongerwa omukisa okugezesebwa nga bassibwa mu ttiimu enkulu.
Nawulidde oluvuuvuumo nti Pulezidenti Magogo ateekateeka kusuula abasambi abaazannya mu kampeyini y’empaka za Afrika ezaayita atandikewo ttiimu eyiye. Kino si kibi naye nsaba ayongere okukyetegereza nga tannakisa mu nkola.
Nakitegeddeko nga bwe waliwo ekibinja ekinoonya mu bakiise okuggya Magogo mu ntebe ya FUFA ng’era kigambibwa nti nze nkikulembeddemu. Njagala okutegeeza abasomi bange ne bannabyamizannyo nti enteekateeka ezo sizimanyiiko.
Wadde nava ku ky’obwogezi bwa FUFA, saagala kwenyigira mu ntalo kuba tezizimba mupiira. Singa nali njagala nnyo okulwana, nandibadde nsigalayo mu FUFA kuba ekyamazima Magogo yali tasobola kuvaamu kigambo nti ‘nkugobye’.
Abali ku mulimu guno mbasaba baleme kukozesa linnya lyange wabula bwe kiriba kyetaagisiza naddala nga Magogo alemeddwa okukyusa ku nsobi ze, nditegeeza eggwanga mu butongole ku ndowooza yange. Tusisinkane wiiki ejja.
rogersmulindwa43@gmail.com (0772 751 829)


text:
Bya ANDREW MUGONZA
OLIVE Namazzi omutuuze ku kyalo Katwe ekisangibwa mu kibuga ky’e Mpigi azimbye ekkolero erikola endongo eziyitibwa gita n’asoomooza abatuulidde obwongo bwabwe.
Ekkolero lino alizimbye mu kibuga ky’e Mpigi!
ALINA ABAKOZI 20
Namazzi akozesa abakozi abasoba mu 20. Endongo ze okusinga azitunda mu mawanga g’ebweru naddala Canada, Amerika ne Bungereza. Endongo emu ewedde obulungi agitunda obukadde 18.
Namazzi agamba:
“Natandika omulimu guno mu 2009 nga mu kusooka twali tukozesa magezi ga Baganda nga tukola endongo eziyitibwa Adungu. Naye lumu waliwo Abazungu abaava e Canada ne bava mu mmotoka yaabwe okugula ku biruke ebitundibwa mu kabuga k’e Mpambire. Wano we bansanga nga nkola endongo zange era baasanyuka nnyo ne bansaba okuwandiika ebirowoozo byaffe bye tusobola okweyambisa okukola endongo ez’omulembe basobole okutuyambako. Kino twakikola era ne tukwatagana nabo ne batuyigiriza okukola endongo ez’omulembe, Abazungu ze bakozesa. Bano be bannyamba okunoonya akatale mu India ne Canada ng’eno buli ndongo bagigula obukadde 18. Wano mu Uganda endongo emu tugitunda okuva ku mitwalo 80 okutuuka ku kakadde.
Mu mwezi tukola endongo 3-5. Emiti egisinga okukolebwamu endongo tugiggya mu mawanga nga Canada ne India era Abazungu bano be bannyamba. Emiti egikolebwamu endongo nga giva wano mu Uganda kuliko nkalati, eboni ne mahogany ate egiva wabweru wa Uganda kuliko; Indian rose tree nga guno guva India, maple, engleman, stika spruce ne sida nga gino okusinga giva Canada.
Endongo zaffe okuzigula okola wooda kyokka akatale ke tulina tetusobola kukamatiza kubanga abazeetaaga bangi.
Emiti egikolebwamu endongo olugisalamu embaawo, baziteeka mu kkolero nga mbisi era mwe gikalira okwewala okwatikayatika. Era ebitundutundu ebisalibwa ku mbaawo nga byakukola ndongo babiteeka mu kisenge omuli ekyuma ekibinywamu amazzi ne bikala bulungi. Olubawo lwonna olukolebwamu endongo lulina okuba nga lukaze bulungi.
Omulimu gw’okukola endongo gwetaaga obugumiikiriza obw’ekika ekya waggulu n’obwegendereza. Ffe tusinga kutunuulira mutindo gwa ndongo so si bungi bwa ndongo ze tukoze. Endongo olina okugikola ng’esikiriza era buli ekigiriko kiwundibwa bulungi okusikiriza omuguzi anti gy’ekoma okuwundibwa n’ebbeeyi.
EBIKA BY’ENDONGO
Tukola endongo za bika bina okuli Model Serah (OM)
ng’eno eba ntonotono ate nga mpanvuyirivu. Waliwo Jubilee, eba mpanvu nga nneneko okusinga ku Serah. Ate Jumbo nnene nnyo era ekinnya kyayo kinene kisinga ezisigadde. Esembayo eyitibwa ‘Pearlour’ nga kaba katono era ke kasinga obutono mu ndongo zonna. Ebika bino bigulwa nnyo mu mawanga g’Abazungu nga Canada, Amerika n’amalala.
BYE NFUNYEEMU
Ndi nnamwandu era omulimu guno gunnyambye okuweerera abaana bange n’okubalabirira mu buli kimu. Ekirala, nfuuse mumanyifu nga kati ng’endako ne mu mawanga g’Abazungu.
OBUZIBU BWE NSANGA
Emiti gye nkozesa ngiggya bweru ate baginguza ku buseere. Oluusi ebyuma byaffe bifa ate nabyo tubiggya Canada, ekitukaluubiriza.


text:
Bya ALI KIZZA
OMWANA ow'emyaka 7 awuniikirizza abantu abazze ku kabaga ke ak'amazaalibwa bw'asoomoozezza abazadde abeefuga emikolo gy’abaana.
Christan Kitaka bwe yatuuse okwogera yagambye nti,
‘Lwaki abazadde mugenda ku mikolo gy’abaana ne mugyefuga ne mutulemesa okunyumirwa? Ku mikolo egisinga mutulyako keeki era nsaba bwe kiba kisoboka mugulenga keeki bbiri ku mikolo ey'abaana n’ey'abantu abakulu. Nneebaza mmange, Muky. Ndagire Rose ankoledde omukolo guno ate n’agulekera abaana kubanga mu kidaala ndabamu bato bannange.”


text:
ABAKAZI balina omukwano gwe bayita “sokoola munda’’. Guno batera kugugaba nga bamaze okufuna kye baagala.
Kino kitegeeza nti olina okumuwa mu bujjuvu kye yakwegombako. N’olwekyo abasajja mulina okunoonyereza okuzuula abakyala abo kye baabeegombako nabo babasse amapenzi.
Era kwotegeerera nti omukazi akuwadde omukwano guno, ye ngeri gy’aba atunulamu n’okweyisa ng’omulwadde omuyi nga mugenda okutandika emikolo ne bwe mubeera mu kikolwa era tekimutwalira bbanga ddene kutuuka ku ntikko.
Naye omukazi okukuwa omukwano guno, nga naawe omuwadde ekyo ky’ayagala naddala ekyo kye yakwegombako.
Abakazi abo be mukwana nabo bagenda okubakkiriza omukwano gwe mubapeeka nga nabo balina kye babegombyeko.
Oluusi akwegombako eddoboozi, amaloboozi agadodooma n’ebirala. Mukimanye nti omukwano gwetaaga kutetenkanya.


text:
OLUVANNYUMA lw’ekitongole ky’ebigezo okufulumya ebyavudde mu bigezo bya P.7 abayizi abamu tebaafunye bubonero abazadde bwe babadde basuubira.
Abazadde abamu abataasanyukidde bubonero abaana bwe baafunye baabakambuwalidde.
Nsaba enkola eyo mugikomye. Waliwo ensonga nnyingi ezivaako omwana obutakola nga bw’obadde osuubira.
Ate tekitegeeza nti bw’aba takoze bulungi mu P.7 aba ajja kugwa ne bw’aneeyongerayo.
Oluusi embeera omwana mwe yakolera ebigezo nga yeelimu obuzibu. Omwana yogera naye omugumye wabula omukuutire okwongeramu amaanyi singa aba agenze mu ssomero eddala lye munaafuna.
Buli lw’okambuwalira omwana atandika okwetya ate ekiva mu kino aba tasobola kulongoosa mu nsoma ye kubanga aba mweraliikirivu.
Abakulu b’amasomero nsaba abazadde mugezeeko okubawabula ku masomero gye bayinza okutwala abayizi obutaddirira mu misomo gyabwe.
Harriet Nabweteme,
Masaka.


text:
BAWALA mwebale kuzimba maka gammwe ku musingi omugumu era oguweesa ekitiibwa.
Okusiima okw’engeri eno siyinza kulekayo kukutuusa eri mmwe abakolerera ensonga eno mu nkola eviira ddala wansi w’entobo y’emitima gyammwe.
Ye muliyo mutya baana bange naddala abafuba okukuumira amaka gammwe mu ssanyu.
Ne ku mulundi guno, waliwo ensonga gye mutakutte bulungi gye mbasaba okutereezaamu. Buvunaanyizibwa bwo ng’omukyala okuzzaamu munno amaanyi mu nsonga zonna eziba zitatambudde bulungi mu bulamu obwabulijjo.
Naye obuteefiirayo n’okwesuulirayo ogwa nnaggamba nga balo atuuyana n’ebizibu si nkola ntuufu. Abalala mudda mu kusekera mu kikonde wamu n’okukuba kalyonso.
Jjukira nti ebizibu bwe biyitirira bivaako embeera y’omuntu okwekyawa, okwetamwa obulamu nga n’ebiseera ebisinga bireeta endwadde eziyinza okuggya omuntu mu budde mu ddakiika mbale.
Abalala bagwa eddalu n’abandi okubafuula bassekibotte ekiyinza n’okuvaako amaka okusasika.
N’olwekyo, singa munno alumbibwa ebizibu eby’ekika kino, gezaako okumugumya, okumusaasira n’okumuwa ku magezi okubigonjoola. Si kya buvunaanyizibwa okwesamba munno mu kiseera nga kino w’asinga okukwetaagira.
Naye nno okutuukiriza bino byonna kibeetaagisa okufuula abasajja mikwano gyammwe basobole okubeeyabiza.
Ekizibu kyonna ne bwe kiba kivudde ku musajja,tomusalira musango otuuke n’okumulangira obusiru n’obukopi. Mutuule musalire wamu amagezi ku ngeri gy’ayinza okudda mu layini.


text:
Bya STEPHEN MAYAMBA
EYALI omumyuka w'omutendesi wa ttiimu y'eggwanga 'Cranes', Jackson Mayanja katono afe ennaku, essomero lye bwe lyabadde liwandulwa mu mpaka z'okubaka kw'amasomero ga pulayimale eza 'Nabagereka Cup'.
Amasomero 27 okuva mu zooni 6 ezikola Buganda ge geetabye mu mpaka zino nga ne Jack Standard Day and Boarding P/S Buikwe erya Jackson Mayanja teryalutumiddwa mwana.
Bawala ba Mayanja baasoose kuzannya bulungi mu z'ebibinja ne beesogga 'quarter', olwo akalulu ne kabasuula ku God's Covenant Junior eyabasinze ensumika n'ebawandulamu ku bugoba (12- 9).
Mayanja, obwedda afaalasira bawala be okuzannya obulungi, ebigambo byamuweddeko n'alabika ng'annyogoze.
Amasomero 4 okuli; Arch Bishop P/S, Yuri Yoshim, God's Covenant, ne Kyotera P/S mu za Open ne Fairway P/S, Top Hill P/S, Muto P/S ne Arch Bishop P/S mu za 'junior', ge gaayiseemu okuzannya 'semi'.
Empaka ezaabadde ku Lubiri SS, ziddamu nga July 26 e Nakivubo lwe bazannya 'semi' ne fayinolo.


text:
AMALWALIRO ag’enjawulo mu ggwanga gadduukiriddwa n’ebyeyambisibwa mu bujjanjabi naddala obwa bamaama abali embuto, abaakazaala n’abaana abato.
Ebyuma bino omuli ebikebera enzisa y’abaana nga bakyali mu mbuto, ebikebera emitima gy’abaana n’ebirala ebigwa mu ttuluba lino byaweereddwaayo aba lotale y’e Ggaba nga bayambibwako bannaabwe okuva mu Australia ne Amerika.
Agamu ku malwaliro agaaganyuddwa mu buyambi buno mulimu; Mityana Hospital, Kiwoko, Buyikwe, St, Charles Lwanga, Mulago, Kiruddu-Buziga, Rubare, Rwashamire n’amalala.
Ebyuma bino byakwasiddwa abaakiikiridde amalwaliro gano ku Green Valley Hotel e Ggaba ku Mmande ne bakubirizibwa okulaba nga bikwatibwa bulungi okusobola okutuukiriza ekigendererwa kyabyo.
Sarah Lubega, pulezidenti wa Gaba Rotary Club, yagambye nti okuwaawo ebintu bino kye kimu ku buvunaanyizibwa bwa Bannalotale.


text:
Bya HASIFAH NAAVA
EBISEERA bingi bwe twabeeranga ne taata, Polly Mugerwa ng’ayogera kimu nti lw’alifuna ku ssente ateekateeka kuzimba enju ye ey’ekirooto ng’enju eno yayagalanga nnyo eyo gye boogerako ng’etemya ng’omuntu. Ebyembi Mukama teyamusobozesa kwebaka mu nju eno gye yalootanga anti olunaku lwe yali ategese okugiyingira ate lwe twamuteeka mu nju ye ey’olubeerera”, bwatyo Fred Ssekabiri,34, ow’e Muwanga Kiregeya Kiboga bw’atandika okunyumya ku kiaatwe Mugerwa kati omugenzi.
Kitange omugenzi Polly Mugerwa abangi gwe baali bamanyi nga Kyayimaani, yasooka kukulira ssomero lya Muwanga pulayimale era n’abeerako kansala ku disitulikiti e Kiboga ng’akiikirira Muwanga. Teyakoma ku kino yaliko ne ssentebe wa LC III nga we yafiira yali ebyobufuzi abivuddemu nga yeemalidde mu kulima.
Bwe yatandika okulima kwe kusalawo okuzimba ennyumba ey’ekirooto kye kuba yali akung’aanyizzaawo ku busente ate nga enju mwe yali ntono ate nga nkadde. Ennyumba eno yagimaliriza bulungi kyokka ebyembi olunaku lwe yali alina okugiyingira ate lwe twamuziika nga January 1, 2010.
Taata okufa teyalwala
Wadde ng’emabegako ekirwadde ky’ekibumba kyali kimusumbuwa, kyo ekyamutta kyatulema okutegeera kuba n’abasawo bennyini kyabalema.
Olunaku taata lw’afa yasooka kulambula bantu abatali bamu nga n’abaali bamubanja yabasasula era waliwo abeera ku Muwanga gwe yasemba okulaba. Ssenga agamba nti kitaffe ng’atuuse ewuwe waliwo eyakuma sitoovu n’ebaluka olwo taata ne yeekanga. Kino kyamukuba wala kuba ndowooza yajjukira ssengaffe omulala eyafa ng’obuzibu bwava ku sitoovu eyabaluka n’emwokya. Ekiro ekyo kyennyini taata lwe yasiibula obulamu bw’ensi. Kisoboka okuba ng’ekyekango kye yafuna kye kyamutta.
Teyalaama
Ng’abasinga bwe tuba, tutya okufa ne kitaffe yali atya nnyo okufa ng’alinamu endowooza egamba nti bw’anaalama ajja kufa mangu era nange okubeera omusika yali yakyogerako ng’ akyali mulamu. Bwe yafa twatuula ng’abooluganda ne bannonda nti nze mba mmusikira yadde si nze yali omwana omukulu mu luggya.
Nzira mu kyalo ekipayopayo
Bwe twamaliriza okuziika nga n’okunaaza amaziga kuwedde buli muntu yaddayo gy’akolera era nange naddayo e Kampala gye nali nkakalabizza egyange egy’obuzimbi. Ebizibu nga bwe bitamanya nnyumba mbi, mba nkyakungubagira kitange ate mukyala wange naye n’anfaako awo ne nsigala na mutabani wange.
Omwaka gwe twamala nga twakaziika taata tegwali mwangu gye ndi kuba buli kye nakolanga nga ndowooza taata era muli nga sitereera ng’emirembe ginzigwako. Buli lwe nneebakanga nga mmulaba ajja nga munyiivu oluva awo nga mulaba ali waka alina by’atereeza mu nju. Kino kyaliwo okumala omwaka nga na buli kyenkwatako tekimmuka nga ne baganda bange bankubira amasimu nga bang’amba ng’ende mu kyalo gye mba mbeera abantu bategeere nti amaka galimu omuntu. Bino byonna baabing’amba nga ndaba okuva mu Kampala nja kusiraana kuba emirimu gyange egy’obuzimbi gyali ginfunira kiralu.
Essimu gye nasemba okufuna yava wa mwannyinaze abeera ku Kaleerwe, ono yang’amba nti, ‘Fred lwaki todda mu kyalo n’obeera mu nju gye wasikira kuba temuli muntu abeeramu?’ Ono namuddamu nti ebyo nja kubiraba.
Ekiro ekyo mba nneebase ne ndaba kitaffe ng’ajja gyendi nga munyiivu kyokka nga talina ky’ayogera, olwamala ne ndaba nga ndi mu nju ye mu kisenge ng’atudde wabbali musanyufu bya nsuso. Nabukeereza nkokola ne nkung’aanya obwange bwonna ne mutabani wange, Kireka gye nali mmaze emyaka musanvu nga mpagisa ne mmusiibula ekiwejjowejjo Muwanga e Kiboga mu nju taata gye yaleka azimbye. Egy’obuzimbi nagita ne nzira mu kulima yadde oli bw’ampa ogw’okuzimba sigugaana. Ekyewuuyisa olunaku lwe nasooka okusula mu kisenge kye mu nju ye, saddamu kubulwa tulo era omutima gwange naguwulira nga guwewuse.
Ekiro ekyo namuloota nga mmulaba tuli mu ssanyu kye nategeera nti kirabika yali asanyukidde kye nkoze eky’okudda ne mbeera mu nnyumba ye.
Atandika okunzijira
Yadde nga taata yafa tasuzeeko mu nnyumba ye gye yazimba, engoye ze ezimu twazitwala ne tuziteeka mu kisenge kye, mwensula kati. Olumu mba nneebasse ne mmulaba ng’ ali ku ppiki ye ayambadde olumu ku ngoye eziri mu kisenge.
Mu kusooka kyantiisanga okumuloota naye kati sikyabitya wabula kye njagala andoose ng’annung’amya mu bintu ebitali bimu kubanga ekyo nkimanyi akisobolera ddala.


text:
Ku mulundi guno nsaba twebuulirire ku kigambo kya Paulo Omutuukirivu mu bbaluwa y’abe Tessalonika (3, 7-12) eneetusomerwa ku Ssande eno eya 33. Paulo atugambye nti, atayagala kukola alemenga kulya. Paulo bino abituyigiriza ng’asinziira ku nsonga lwaki Katonda bwe yali atonda ebitonde omuntu gwe yasembyayo. Bwe yamala okumutonda n’amuwa ensi era n’amulagira agirye era agifuge. Mu ngeri eno n’amulagira nti mu kulya ensi eno mw'alisobolera okugyeyagaliramu era n’okugifunamu ebibeezaawo obulamu bwe.
Paulo akidding'anye nti tebatuuliranga awo era nga tewali alya mmere ya bwereere. Awo nno atayagala kukola era atayagala kugya mu nsi eno kyakulya y’oyo atatuukiriza tteeka lya Katonda eyamulagira nti mu kufuga ensi mw’aba ajja ekimubezaawo. Kubanga bw’alya nga tatuukirizza tteeka lya Katonda emmere eyo aba abbye nzibe.
Bakristu baganda bange Paulo ayongedde mu maaso n’agamba nti abamu mu mmwe tibaliiko mulimu gwe baagala kukola. Be baki abo abasobeza buli omu? Nze ndowooza nti beebo Omukama b’ayogerako mu Vangiri ya Luka (21, 5-19) abali mu kulowooza bye batamanyi era bye batalagirwa kuyigiriza nga batiisa buli omu nti enkomerero ejja. Omukama atugambye nti mwekkaanye baleme kubawubisa nti era n’abamu balikozesa erinnya lye nga babaggya ku mulamwa ogw’ekweyambisa ebitone Katonda bye yabawa musobole okufuga ensi nga muggyamu ekibabeezaawo. Bino byonna ffe abakristu Bannayuganda tuyigamu ki era byandikyusizza bitya obulamu bwaffe?
Olw’ebizibu bye tulina mu bulamu bwaffe Katonda tumufudde muddu waffe atukolere ku bizibu byaffe nga tumulindirira atukolere ebyewuunyo so g’ate yatuwa amaanyi ge twandikozesezza okubeerawo. Bangi Omukama b'atugambye okwekkaanya baleme kutuwubisa nga beeyambisa erinnya lye. Bano batutabudde ne batumenyesa etteeka lya Katonda nti mu nsi mwetuba tujja ekitubeezaawo ne twagala okulya emmere ey’obwereere. Tulemeddwa okuwuliriza Omutume wa Katonda nti mu kukola era mukweyambisa amaanyi ga Katonda mwe tulina okufuna emmere. Bangi tulemeddwa okulaba Katonda ky’atwagaza nga tweyambisa amaanyi n’amagezi ge yatuwa era essaala zaffe zituuka bulungi ewa Katonda bwe ziba nga zisinziira kukukozesa ebitone bye yatuwa, si kulindirira byewuunyo.
Awo bw’obanga weetaaga ssente soma nga bw’okola, omulwadde genda mu ddwaaliro anaakusabira gy’aba akusanga. Buli omu Katonda yamuwa ekitone kye akyeyambise okuweereza abalala. Bannaddiini tuleme kweyisa ng’abajjudde ebitone byonna, si mulimu gwaffe kuwonya endwadde, ogwo gw’abasawo.
Okwessako ekitone ekitali kikyo ebyo Omukama by’atugambye okwewala abo abatayagala kukola baba mu kulinda byewuunyo. Ssaabasumba alina eng'ombo ennungi egaba nti, ORA ET LABORA’’ (ekitegeeza okwegayirira ate nga bwe tukola).
Mbagaliza Ssande ennungi


text:
Bya JOSEPHAT SSEGUYA
ABAKUGU bazudde nti akalippagano k’ebidduka mu Kampala kalwaza endwadde kumpi 10.
Ebirala ebizuuliddwa biraga nti abantu b’omu byalo bawangaala okusinga ababeera mu Kampala ate Bannakampala bakaddiwa mangu.
Okunoonyereza kukoleddwa mu Budaaki, Bungereza ne Girimaani ne kufulumizibwa mu mawulire ga BBC ag’e Bungereza kyokka nga ne Badokita Bannayuganda bakkaanyizza n’okunoonyereza kuno ne bagamba nti endwadde nnyingi eziri mu Kampala mu byalo teziriiyo.
Abasawo bagamba nti edwadde nnyingi nnyo eziva ku kalippagano k’ebidduka (tulafiki jaamu) omuli okukaddiwa amangu, okufiira ku myaka emito (Bannayuganda bafiira ku 45 ate abakazi 47).
Balaze nti ababeera mu bibuga nga Kampala abasulamu n’ababikoleramu bali ku buzibu bunene nnyo okusinga abayitamu obuyisi n’ababeera mu byalo.
Dokita Ivan Mukasa owa St. Jude Clinic ku Luwum Street agamba nti ebimu ku bintu ebisinga okulwaza abantu mu kibuga gwe mukka gw’emmotoka naddala ogwa dizero, enfuufu, empewo ewunya obubi eva ku kasasiro, emyala, kazambi n’ebicaafu ebirala.
Omukka gw’emmotoka gusinga kubaawo nga ziri mu kalippagano n’enfuufu zisitula nnyingi ku koolaasi w’omu Kampala so nga n’enguudo ezimu za ttaka.
Dr. Mukasa agamba nti, okuviira ddala ku nnyindo okutuuka mu mawuggwe wakosebwa enfuufu n’omukka ne birwala endwadde ez’enjawulo naddala ssenyiga, okulumwa emitwe, ebifuba ne kyongera n’endwadde endala ezisangiddwa mu mibiri okuttuka.
“Kampala ebiseera ebisinga aba akutte ekikka ky’emmotoka bwe yeegattamu enfuufu ate ng’asangiddwaamu omukka omubi omulala oguva ku bungi bw’abantu ate mwenna ne mugussa ng’ono bw’agufulumya ggwe oguzza munda ate ng’endwadde mu bantu nnyingi olowooza obulamu bwo buba buli wa?.” Dr. Mukasa bwe yeebuuzizza.
Agamba nti endwadde nnyingi ziyita mu mpewo n’olwekyo empewo y’omu Kampala erina okuba ng’erwaza ekitali mu kyalo. Mu Kampala empewo nnyingi nnyonoonefu okuva ku kasasiro n’emidumu egyabise ebiwunya ng’ate biyingira mu mawuggwe g’abantu ne bitwalamu obutwa.
Omusawo agamba nti omukka gw’emmotoka bwe gukusanga ng’olina asima, oziyira buziyizi kubanga guziyiza okussa.
Omukka guno gulemesa omusaayi okutambula obulungi n’okuwera mu mubiri nga gulumba obutoffaali obukola omusaayi ekikuleetera okuggwaamu omusaayi kubanga guba mutono.
N’obutoffaali obutuwa abaserikale abalwanyisa endwadde mu mibiri bukendeera ekireeta emibiri okunafuwa abantu ne balwalalwala buli kalwadde n’okufa.
Omukka guno bw’ogulwamu nga mungi oyinza n’okufiirawo olw’ekiziyiro. Bino byonna biremesa omusaayi okutambula obulungi ekiyinza okukulwaza puleesa kyokka ate alina puleesa bw’agubeeramu ennyo afa mangu ddala.
Omukka guno gulimu ekirungo kya lead ekireetera omuntu okulwala obulwadde bw’okwerabiralabira n’okukaddiwa amangu.
Omusawo agamba nti olumu omukka guno guleeta kkansa w’omu mawuggwe ava ku nfuufu n’omukka gw’emmotoka so nga byombi birwaza n’ensusu.
Waliwo etteeka ly’ensi yonna eritangira abantu obutatuusibwako mbeera y’ebyo byonna naddala omukka n’enfuufu naye lisinga kukola mu mawanga gaakula nga limanyiddwa nga ‘Control of Substances Hazardous to Health Regulations 1994’ (COSHH). Liragira n’abakozesa okutangira abakozi baabwe okulwala eddwadde nga zino.
Wabula abasawo bagamba nti endwadde ezo zonna tezikwatirawo muntu mangu kubanga oyinza n’okumala emyaka 30 nga tezinneeraga mu mubiri ne bikuzingako lumu.
Ebirala akalippagano ke birwaza ye ‘situleesi’ eviirako abantu okufuna ebizibu mu ndowooza zaabwe n’okwesisiwalanga entakera ne kikosa obulamu bwabwe.


text:
KYADDAAKI Katonda ayanukudde essaala zange. Nze Sandra Mukebezi 20 mbeera Kabowa era nkola mu saluuni.
Ebbanga lyonna lye mmaze ku nsi mbadde nsaba Katonda okunfunira omusajja omutuufu gwe nnyinza okukwasa omutima gwange wabula nga simuzuulanga.
Mu kiseera mwe nnanoonyeza nnasanga akaseera akazibu kuba abasajja abantuukirira baali bangi kyokka nga ekisinga okummalamu amaanyi abasinga batandikirawo ku nsaba kunuuna ku ssukaali wange.
Kino kyantiisa era ne nsalawo ebya laavu nsooke mbyesonyiwe. Wabula Katonda yayanukula
essaala zange n’andeetera omulenzi gwe nnali njagala.
Ggaayi ono mukwatampola, ate wa ggonjebwa. Mu butuufu basajja batono abamufaananya embeera
kubanga okusooka nalowooza nti oba ambuzaabuza alinda tubeeko we tutuuse andage empisa ze?
Olwankwana namusaba omwaka gumu nsoboole okumwetegereza, ekintu kye yakkiriza nga kati gugenda kuwera mwaka bukya tusisinkana.
Ebiseera ebisinga twogerabwogezi wabula bwe bituuka ku by’omukwano nga tukyusa emboozi, ekituyambye okwongera okwetegeera.
Mukwano Ronnie ekiseera kyemmaze nga nkulumya kirabika kiwedde era kati nkukakasa nti omukwano gwo


text:
Bya FAHAMI WASSWA
OMUNTU bw’agenda e Mecca okukola Hijja, aba atuukirizza empagi y’Obusiraamu eyookutaano. Emikolo gyonna egikolebwa gibeera gya kwenenya era aba avuddeyo akomawo ng’alinga mwana muto.
Ebyembi, abasinga Hijja zaabwe zifa olw’ensonga ez’enjawulo.
Sheikh Harunah Jafari Imaam ku muzigiti e Nakasero agamba nti Nabbi Muhammad (S.A.W) yagamba nti omuntu bw’agenda okukola Hijja n’akomawo n’atakola bya bwonoonefu abeera nga maama we bwe yamuzaala amakulu nti tabaako zzambi lyonna.
Omuntu ayinza okuyita mu mikolo gyonna nga ne ssente ezaamutwala yaziggya mu makubo matuufu wabula Hijja ye n’efa ng’akomyewo kuno.
Ebyonoona Hijja:
1 Ogenderera ebikujjuko: Mu Busiraamu ebikujjuko ebikkirizibwa kwe kuyita abantu bakusanyukireko n’obabuulirira ku kulongoosa mu kkubo lya Allah n’obagabula bw’oba n’obusobozi. Naye ekibi kwe kutandika okukuba endongo n’okuzina nga weekulisa ekkubo.
2 Obutateekamu kabandabe. Nabbi Muhammad (S.A.W) yagamba nti omuntu yenna bw’akola omulimu ng’anoonya okusiimibwa abantu, Allah agumuddiza. Era gumu ku miteeko gy’okugatta ku Allah.
3 Obuteegulumiza: Abantu abava ku Hijja batera okuyisibwa nga aba waggulu ennyo abantu ne batuuka n’okwagala okubasinza. Okwegulumizza kimu ku bintu ebinyiiza Allah era oli bw’akikola abeera nga eyeefudde Allah.
4 Obutadiibuudda byakulya ne ssente. Kirungi okugabula abantu naye tosaanye kukola mu ngeri ya kweraga abantu balye emmere ebaleme ate ogiyiwe.
5 Okwewala ennyaniriza ennyiiza Allah. Abantu abamu bagenda baggwa mu kifuba kya buli muntu sso nga mu Busiraamu omusajja takkirizibwa kugwa mu kifuba kya mukyala atamuzira era n’omukyala bw’atyo.
Nabbi Muhammad (S.A.W) yabuuza Baswahabah nti kiki ekirungi eri abakyala? Bonna baalemwa okumuddamu wabula Ali (A.S) bwe yaddayo n’abuuza Fatuma yamuddamu nti be basajja n’abakyala obutetabika obutalekaayo swalah, ebiseera ebimu abantu basanyuka ne beerabira okusaala. Buli muntu bw’atasaala omusango Allah aguteeka kw’oyo eyateeseteese.
Obutaddamu kukola mazambi ge weenenyezza ng’oli mu Hijja ng’okola Allah by’agaana naddala okumugattako (Shiriki) Hijja ebeera emu bw’ogyonoona ne bw’oddayo obeera okola Umurah. Noolwekyo buli oyo Allah gwe yasaasidde n’atuuka ku nju ye asaanye okwekuuma amazambi.


text:
Abatuuze abasoba mu 100 e Kyankwanzi bagobwa ku ttaka sso nga Gavumenti ye yabayita mu myaka gya 1990 okulisengako ng’ebaggya e Bunya. KALONDOOZI WA BUKEDDE alaze obwannannyini bw’ettaka lino we buyimiridde.
ETTAKA eriri ku Block 781 plot 9810 e Mityana mu Singo liri mu mannya ga Pulezidenti w’e Rwanda, Paul Kagame era lyasemba okukubwa nga 24 March 1999 e Mityana.
Wabula ennamba eyeeyambisibwa ku ttaka lino eya I/S MM3232, waliwo omuntu omulala eyagyeyambisa ng’agamba nti yagula ettaka ku Block 779 plot 19 mu Singo.
Kino kitadde abatuuze b’e Kyabajjojo –Katanabirwa mu muluka gw’e Lwebisiriiza mu disitulikiti y’e Kyankwanzi abalina ebibanja ku ttaka lya Gavumenti mu kitundu ekyo ku bunkenke, baliira ku nsiko olw’omugagga Asanansio Barugahare agamba nti yagula ettaka lino era abagobaganya.
Barugahare asaanyizzaawo ennimiro z’abatuuze ez’emmere eziri mu yiika 60 ng’ayita mu kuzisaawa n’oluso oba okuziyimbulira ente ne zizisaanyaawo.
Abamu ku batuuze ku kyalo Kyabajjojo abasengulwa.
Abatuuze bagamba nti omugagga akozesa poliisi y’e Bukwiri ne Ssentebe wa NRM owa Disitulikiti Anania Lukuba okubatulugunya, bwe bagendayo okumuloopa olw’okusaanyaawo ennimiro zaabwe ate poliisi y’ebaggalira, Barugahare n’asigala ng’ayinaayina.
Gye buvuddeko, Barugahare yatwala ab'ebibanja mu kkooti y’e Kiboga ng’agamba nti bali ku ttaka lye mu bukyamu.
Omulamuzi Jesse R Byaruhanga yasala nti Barugahare ye nnannyini ttaka eriri mu Singo ku block namba 779 polot 19 ku Nkurubanyi Estate e Kyankwanzi.
Kyokka omulamuzi y’omu yalagira ettaka lino liddemu likubwe okusobola okuzuula ettaka we liyita era ofiisi y’ebyettaka e Kyankwanzi n’esindika omupunta okukola omulimu guno wabula n’alemererwa okuzuula ensalo z’ettaka lino kubanga mu maapingi e Ntebe tebyaliyo!
Wabula kyazuulibwa nti ennamba JRJ I/S MM3232 Barugahare gye yali akozesa yali eri ku ttaka lya Pulezidenti Paul Kagame ku block 781 plot 9810. Era ebikwata ku block 779 plot 19 byali tebiri mu kompyuta!
YAHAYA WANGUJA
Ono y’ayogerera ab'ebibanja abali ku ttaka lino era agamba bwati:
Edda mu bibanja bino kwaliko abantu batono ng’ekitundu ekisinga nsiko. Abantu baatandika okusenga ku ttaka lino awo nga mu 1990 naddala abaali baagobwa ku ttaka lya Gavumenti ery’e Bunya.
Abaazaalibwa ku ttaka lino kuliko George Mbale, Andereya Kasasi n’abalala abaagabanga ebibanja oluvannyuma lw’okubawa amakanzu.
Abantu bwe baagobwa e Bunya, Gavumenti n’ebasikiriza okusenga mu kifo kino era ebirango baabiyisanga ku leediyo Uganda.
Bwe twafuna ebibanja, twatandika okukola emirimu gyaffe nga tewali atukuba ku mikono kubanga ebibanja twabiriko mu mateeka.
Mu 2002 nga guggwaako, Barugahare yatandika okujja ng’agamba nti yali aguze ettaka lino wabula ffe ne tutakitwala nga kikulu kubanga twaliwo mu mateeka.
Yasooka n’asiriikiriramu okutuusa mu 2005 bwe yatandika okuleeta ekifuba ng’ayagala tumuviire ku ttaka kubanga eyali yalimuguza yamugamba nti ffe twaliwo mu bukyamu.
Yatandika okweyambisa aboobuyinza naddala poliisi okututulugunya ng’atugoba naye nga naffe tetukkiriza wabula nga buli we tugenda okwekubira enduulu batugoba bugobi.
Bwe yalaba tulemeddeko, yatandika okutema emmere yaffe ng’olumu ayimbula ente ne zirya ennimiro zonna.
Bwe yalaba tetugenda, yatusibako emisango egitaliiyo ng’akolagana ne poliisi y’e Bukwiri era yasookera ku munnaffe Sam Tarugende gwe yawaayiriza nti alina emmundu mu bukyamu.
Poliisi yamuggulako omusango ku fayiro CRB2514/06 mu 2006 n’abalala bangi be yaggulako emisango egy’enjawulo era nga poliisi ebakwata wabula mu kiseera ekyo yali ayimbula ente ne zirya ennimiro zaffe.
Ente z’omugagga nga zirundirwa mu kasooli w’omutuuze omu.
Lwaki omugagga tumusaba ekyapa akiremedde?
ABATUUZE bagamba nti omugagga yabatwalako ne mu kkooti y’e Kiboga mu 2011.
“Yagamba nti twali tusaalimbira ku ttaka lye mu bukyamu ekyatwewuunyisa, nga November 22, 2012 omulamuzi Jesse Byaruhanga n’asala omusango n’akakasa nti ettaka lya Barugahare kyokka nga teyalina biwandiiko byali byogera ku ttaka lino yadde ekyapa kyalyo!
Omulamuzi yamulagira okuddamu okukuba ettaka lye alabire ddala w’ayitira kimusobozese okuzuula abantu abalala abaali ku ttaka lye mu bukyamu era omulamuzi n’ategeeza nti enjuyi zombi twali baakusasula ssente z’omupunta.
Ab’ebyettaka ku Disitulikiti baawereza omupunta Best Muzahura okukola omulimu guno wabula ettaka block 779 plot 19 Singo Volume 3663 folio 6 erisangibwa ku Nkulubanyi Estate lyamulema okulaba era n’akola lipoota nga March 14, 2013 n’agiwa bakama be aba Disitulikiti abaali baamuwa omulimu n’abategeeza nti JRJ gye yali anoonya okulaba ettaka lino yali teriiyo.
Yagamba nti mu kunoonyereza kwe yakola yakizuula nti waaliyo fayiro endala eyalina I/S nnamba MM3232 n’olwekyo plot 19 tayali ku fayiro eno. Yabategeeza nti kirabika waliwo eyacupula fayiro eno.
Wabula Ssentebe w’ebyettaka e Kyankwanzi, Mpagi Kajubi ye yakakasizza nti ettaka lino lya Barugahare oluvannyuma lw’okukebera fayiro ye!
Barugahare bwe yali atuloopa mu kkooti yagamba nti Fred Mukalazi ye yali yamuguza ettaka lino nga November 1 mu 2002 era n’endagaano ne tuziraba nga Mukalazi amuguza wabula yakyusa luvannyuma n’agamba nti Joseph Busuulwa ye yamuguza mu 2007.
Bwe nagenda mu ofiisi y’ebyettaka mu Kampala, ekyapa ekyo nakisangayo nga kiraga nti kyava mu Joseph Busuulwa eyali yafuna liizi ey’emyaka 49 ku ttaka lino mu 1989 ne kidda mu mannya ga Barugahare mu 2007.
Mu maapingi e Ntebe abakulu bwe baakebera mu fayiro zaabwe baakizuula nti I/S MM3232 yali teri mu fayiro era nti yali yeeyambisiddwa okukeberako plot 9810 block 781mu March nga 24 1999 era kyazulibwa nti ettaka lino liri Mityana.
Wabula ekyewuunyisa abakungu b’ebyettaka e Kyankwanzi abaakakasa lipoota y'omupunta gwe baatuma nti ettaka lyali terirabika, baddamu ne bamuwa abapunta abalala okukuba ettaka kyokka ng’ebiwandiika byalyo byabulayo!
Ekiro kimu waliwo abantu abajja n’ente za Barugahare ne baziteeka mu nnimiro zaffe eza kasooli n’ebirala ezaali ziwezaako yiika 60 mu May wa 2013 ne zisaanawo.
Bwe twagezaako okumuloopa ku poliisi yatukwata n’etugamba nti twali tutemye akate ka Barugahare era ne batugulako omusango ku CRB 339/013 era bannange baabasiba.
Twasalawo okumuloopa mu Town Council yaffe eya Butemba ne disitulikiti, bwe baamala okulambula ennimiro zaffe baalagira akulira ebyobulimi mu Disitulikiti Godfrey Ssebulime eyabalirira ebyali byononeddwa nga biweza 74,132,500/= .
Bwe yalaba tumufunzizza, n’ayita mu Ssentebe wa NRM e Kyankwanzi tuteese era nayita olukiiko ng’ayagala tukkirize atuweeko yiika bbiri buli omu naffe ne tumusaba aleete ekyapa tukakase oba nga ddala ettaka lirye naye ne kimulemerera.
Asanansio Barugahare
Bwe nabuuzizza Barugahare ensonga emugobya abantu n’okwonoona emmere yaabwe yangambye bwati;
Ettaka lino lyange era naligula mu butuufu naye abantu bano bazibu. Nnali njagala okuteesa nabo naye beefuula nnyo ate balina omusajja omulema abawaga n’abakozesa ensobi.
Okumanya nti abantu abo bazibu, lumu bannumbako awaka n’emmundu nga baagala okunzita era ebyo bye boogera nti nayonoona emmere yaabwe balimba be baabyekolera nga baagala okunvumaganya.
KU DISITULIKITI
Bwe natuuse mu ofiisi y’ebyettaka e Kyankwanzi, nasanze akulira abapunta taliiyo era Ssentebe w’akakiiko k’ebyettaka Mpagi Kajubi yanzigiddeyo fayiro n’antegeeza bwati;
Ettaka lino okusooka lyali ku Singo block 779 plot 9 Nkulubanyi Estate era lyali hekiteya 514 volume LRV 1620 folio 8 .
Lyasooka ne lisabwa Perezi Kubanja Lwanga Miti nga 10 September 1975 era yalifuna ku liizi era n’afuna ekyapa oluvannyuma lw’emyaka 4.
Wabula nga 16 August 1989 ssaawa 9 ogw’emisana ekyapa kyadda mu mannya ga Joseph E Busuulwa era ye yasaba okukutula mu ttaka lino era n’akkirizibwa mu December wa 2000. Lyavaamu plot endala 19 ewerako obunene bwa hekiteya 164 era eno gye yaguzibwa Barugahare mu 2007.
Era ffe tukakasa nti ettaka lya Barugahare, okumuweereza abapunta okukuba ettaka lino yamala kusaba kulikutulamu mu August nga 29, 2013.”
Mu ofiisi ya Ssentebe w’eggombolola nasanzeeyo omumyuka we Ronald Makanga eyantegeezezza nti ensonga baazitegeera era balambula ennimiro zino wabula balinze Barugahare asasule engassi eyamusalirwa era ekizibu ekisinga obunene abantu bano kye balina poliisi y’omu kitundu tebayamba.
Akulira ebyobulimi ku Disitulikiti Godfrey Ssebulime eyakola omulimu gw’okubalirira ennimiro zino ye yagambye bwati;
Abalimu bwe bantuukako nasitukiramu okugenda okulaba nga bwe bibadde wabula bwe natuuka nafuna okwennyamira kubanga nakizuula nti ebirime byali bisaanyiziddwaawo mu bugenderevu era n’enkola lipoota nga bw’eri.
KU POLIISI Y’E BUKWIRI:
Akulira okunoonyereza ku misango (OCID) John Eric Wabwire yantegeezezza nti ettaka bo bakimanyi nti lya Barugahare era abo abantu abaliko baliriko mu bukyamu.
Bwe namubuuzizza ensonga lwaki basalawo okusiba abantu bano ababa bazze okuwaaba yantegezezza nti abantu abo babbi era lumu baaleeta endagaano enjingirire!
Bw’oba olina ky’omanyi ku nsonga z’ettaka zino, oba ekirala kyonna ky’oyagala tunoonyerezeeko wandiika ‘kalondoozi’, lekawo akabanga ozzeeko obubaka obuweereze ku 8338. Oba buweereze ku 0752628931.


text:
OBUWANGUZI eyali pulezidenti wa FUFA, Lawrence Mulindwa bwe yatuuseeko ku Lwokubiri lwa wiiki eno mu kibuga Nairobi ekya Kenya bwayongedde okwoleka obulungi bwe eri omuzannyo gw’omupiira mu Uganda n’ebweru waayo.
Amawanga agakola ekitundu kya CECAFA 12 gaabadde galonda olukiiko olufuzi olw’oku ntikko lwa bantu bana (4) beegatte ku Ying. Leodgar Tenga okuddukanya omupiira mu Uganda, Kenya, Tanzania, Ethiopia, Sudan, Rwanda, Somalia, Burundi, Djibouti, South Sudan ne Eritrea. Abaabadde beesimbyewo baabadde musanvu nga baagalako bana bokka.
Amawanga gonna 12 gaalonze Mulindwa era bwatyo n’awangula n’obululu 12. Yaddiriddwa Atta (10), Abidiqaan (9), Gisanura (8), Chabur (5) ne nnanyinimu Nyamweya n’akoobera na 4 bwokka.
Ye Tsefaye yabivuddemu nga tetunnakuba kalulu nga yeekengedde okugwa.
Wabula ng’eyakulemberamu omulimu gw’okunoonyeza Mulindwa obululu buno, nakizudde nti kwabadde kuseereza ligenda mugga kubanga buli omu yabadde amanyi obusobozi n’obulungi bwe.
Reverien Ndikuriyo, akulira omupiira mu Burundi, Mohammed Yassin Yonis, omumyuka w’akulira omupiira e Djibouti, Jamal Malinzi, agukulira e Tanzania, Juneidi Begashaw owa Ethiopia n’abalala bangi bonna baatenderezza Mulindwa olw’amaanyi n’obusobozi bwe mu kuddukanya omupiira.
Wadde nga Mulindwa yasalawo okuwummula emirimu gya FUFA n’agikwasa Ying. Moses Magogo, akyali muntu wa mupiira era kyandibadde kirungi abali mu ofiisi ez’enjawulo okumukozesa okusinga okumutunuulira ng’omulabe waabwe.
Musaayimuto Ravia Idarous, akulira ekibiina ekiddukanya omupiira mu Zanzibar yagambye nti Mulindwa okuwaayo obukulembeze nga Bannayuganda bakyamwagala kye kimu ku byabaviiriddeko okumuyiira obululu kubanga mukulembeze ateeyagaliza yekka.
Omukulu Mulindwa, nkuyozaayoza nnyo era ne nkwagaliza obuweereza obulungi.
rogersmulindwa43@gmail.com 0772751829


text:
Bya Alice Namutebi
OBADDE okimanyi nti engeri gye wayingiramu omwaka 2013, yandiba nga y’ekuviiriddeko okulaba n'okufuna ebintu byonna by'otuuseeko omwaka oguwedde?
Omwaka 2013 buli muntu agulojja bubwe, naye abasinga bagukaaba lwa bwavu, ettima n’okuluma obugigi!
Era y’ensonga lwaki olwaleero abantu beeyiye mu masinzizo okusinza Omutonzi osanga abajuna ogwa 2014 gusingeko ku bulungi.
Ggwe teebereza akola mu Owino ne Parkyard, akatale okuggya emirundi ebiri mu mwaka gumu, abasomesa n’abakozi ba Gavumenti ababadde basiba emyezi kumpi esatu nga tebasasuddwa, sso nga bbeeyi ya buli kimu erinnya buli kiseera.
Ye obadde okimanyi nti 2013, gwe mwaka omusinze okufiira abasuubuzi mu Uganda?
Kyokka okumala ebyeya n’ebisiibo nga by’okola mu kiro ekiyingira omwaka omuggya, wamu ne ku Lusooka omwaka bisalawo kinene, engeri omwaka bwe gunaatambulamu.
Y’ensonga lwaki amawanga ag’enjawulo galina emikolo egyenjawulo gye gakola okwaniriza omwaka n’okusaba emikisa gutambule bulungi.
Okwerinda si buti
Bagamba nti okwerinda si buti, era kino kyekiseera otandike okwenoonya ng'obudde bukyali. Bwe wabaawo obuzibu oba ebyasoba obinogere eddagala olwo olyoke oyingire 2014 nga buli ky'okola okifunamu omukisa.
Maama Fiina, akulira abasawo b’ekinnansi agamba nti bw’oba oyingira omwaka osaanye onaabe ku kyogo eky’omukisa.
“Funa Akafugankande okayenge onaabe ojja kwegobako ebisiraani. Naaba nga bw’olaamiriza by’oyagala okufuna ne by’oyagala okwewala olwo ojja kuba bulungi. Nze bwe mba nkozesa eddagala lino ne linkolera, nkakasa nti naawe lijja kukuyamba,” bw’afgamba.
Maama Fiina agamba: Ekirala abantu mugendeeko ewammwe mulime ku biggya n’okukwata mu balongo musobole okwegobako ebisiraani by’omwaka omupya gubeere bulungi.
Akalombolombo kano n’e Chile bakakozesa nnyo okwaniriza omwaka.
Naye ggwe onoofuna ani akulwanirira nga ne Yesu yayita mu bajjajjaffe okukutuukako?
Mu Buganda, okwaniriza omwaka ng’abantu bafumbawo ekijjulo, ne bakung’aanya abantu ne babagabula empogola ng’akabonero ak’omukisa.
Abalala ng’olunaku olukulembera omwaka wamu n’Olusooka omwaka, bakung’aanira ku lusozi Walusi mu Bulemeezi okukoowoola emisambwa okubayisa mu mwaka ogwo nga balamu ate nga bafunyi.
E Busoga ennaku zino, abaayo wamu n’abasawo b’ekinnansi abayitibwa Abaswezi, bakung’aanira ku lusozi Kagulu oba Iyingo okwaniriza omwaka.
“Tusaddaakirayo embuzi, ente n’endiga ng’akabonero k’okuwongerera omwaka. Oluusi tusisinkanayo ng’ebula ennaku bbiri Ssekukkulu etuuke, wamu n’olunaku olulala lumu mu January olwo emikolo ne giggwa era olwaleero gyetuli,” Mmamdwa Iyingo, asamirira olusozi Iyingo bwe yagambye.


text:
Fred Kabugo mugagga w’ewa Bakuli alina n’amayumba e Kavule n’awalala. Wabula bannyina bamuleppusa olw’okwezza ebyobugagga bya kitaawe ate bo n’atabawaako mu bwenkanya. KALONDOOZI WA BUKEDDE alaze embeera bw’eyimiridde.
FREDERICK Ssebugulu Sekyaya eyali amanyiddwa ennyo nga ‘Ddiisi’ yafa mu mwaka gwa 2000. Ku olwo lwe yafa nga March 16, olunaku yaluzibya mulamu wabula ekiro teyakisukka!
Yalina amaka amakulu ewa Bakuli ne ku Kavule.Ssebugulu yazaala abaana 19 era yaleka ebyobugagga mu bitundu eby’enjawulo.
Muno mulimu amayumba n’ettaka ewa Bakkuli mu Kampala nga kuliko ez’amaka n’emizigo, ennyumba n’ettaka e Katwe ku dayale, ennyumba n’ettaka e Mulago, ennyumba e Namirembe, Kimombasa e Bwayise, e Nakulabye, e Kyebando, Kawempe n’ebitundu ebirala ssaako emmotoka y’ekika kya Range Rover.
Omugenzi Frederick Ssebugulu ne Fred Kabugo
Mu kiraamo kye, Ssebugulu yalonda mjtabani we Fred Kabugo Ssebugulu okumusikira era ebintu bye n’abigabanya mu baana be bonna nga talina gw’asosodde.
Oluvannyuma lw’ennaku ssatu, ekiraamo kyasomebwa nga kigagabanya ebintu bino era abaana abaali babeera e Bulaaya ne baddayo.
Wabula oluvannyuma waalabikawo ekiraamo ekirala ekyali kimenyawo ekyasooka okusomebwa nga kiwa Kabugo ebintu eby’ali bisinga obungi, abooluganda lwe kye baawakanya nga bagamba nti kijingirire.
Kabugo oluvannyuma yafuna ebbaluwa emuwa obuyinza bw’okulabirira ebyobugagga bya kitaawe Ssebugulu nga famire tekitegeddeeko, ekyaddirira kwe kugoba baganda be mu maka ga kitaabwe ewa Bakkuli n’abaali baafunako amayumba n’abasindiikiriza.
Ebintu ebisinga Kabugo abitunze nga baganda be tebategedde!
NAKATO SSEBUGULU
Ono omu ku bamulekwa ba Ssebugulu. Agamba: Kitaffe bwe yafa, bangi tetwakikkiriza kubanga yagenda okufa nga nze mbuzaayo wiiki emu nnyanjule baze.
Olunaku lwe nasembayo okumulaba nga mulamu, twali mu lukiiko lw’okuteekateeka omukolo gwange olwali lusembayo olwatuula mu maka gaffe ku Kavule.
Olukiiko we lwaggweera, yali mu mbeera nnungi, naleka ateekateeka okudda mu maka ge amakulu ewa Bakuli wabula ekiro ekyo teyakeesa!
Oluvannyuma Kabugo yatugamba nti yali afudde mutima. Bwe twamala okuziika, ekiraamo kyasomebwa mu nnaku ssatu oluvanyuma buli omu n’adda ewuwe.
Wabula Kabugo yatandika okwezza ebintu byonna nga ssente z’asolooza mu mayumba talina gw’awaako ate nga yali asolooza amayumba mangi.
Ebyo twatuuka ne tubivaako nga tetwagala kuleetawo ntalo wabula ekyasinga okutuggya enviiri ku mutwe, kwe kuba nga waalabikawo ekiraamo ekirala ekyali kiwakanya ekyasooka.
Amaka ga Kabugo ge yazimba ku lw’e Ntebe.
Kisoboka ebiraamo bya Ssebugulu byombi okubeera ebijingirire?
NAKATO agamba nti Kabugo ye yaleeta ekiraamo kino ng’agamba nti kye kituufu era twatandikirawo okukiwakanya kubanga kyali kikyusizza ebyali bituwereddwa.
Taata yali yampa e Kawempe mu zooni ya Bishop Mukwaya, yali yatuwaawo abantu bana Eseza Babirye, Robert Kaggwa, Robinah Nakigudde, wo ekiraamo ekyokubiri tekyakyusaawo .
Kyokka ekyewuunyisa, Kabugo nawo yajja n’asalako ekitundu n’akitunda ku mpaka!
Twatandika okwekubira enduulu mu ofiisi ez’enjawulo naye nga tetufunayo buyambi, twasookera wa RDC Mpimbaza Hashaka nga tannakyusibwa n’atusindika mu ofiisi ya Administrator General wabula nayo tebaatuyamba.
Oluvanyuma twatwala omusango mu kkooti enkulu kyokka gwamalayo emyaka mukaaga ng’omulamuzi Caroline Atim Okello tatuyise kuwoza. Bannange basatu baatuuka n’okufa nga tukyali mu kkooti!
Twagezaako okunoonyereza engeri Kabugo gye yafunamu ebbaluwa emuwa obuyinza okuddukanya ebyobugagga bya taata naye ekyewuunyisa mu ofiisi ya Administrator General fayiro yaffe teriiyo!
Bwe twababuuza baatugamba nti Kabugo alabika yeeyambisa ekiraamo n’afuna obuyinza buno ng’ayita mu kkooti enkulu era omulamuzi Atim Okello ye yamukkiriza.
OBUTUUFU BW’EKIRAAMO
Kabugo bwe yakalambira nti ekiraamo kye yaleeta kye kituufu, twagenda ku poliisi e Kibuli bakinoonyerezeeko.
Baatuwa omukugu waabwe Samuel Ezati eyakakasa nti emikono egyali ku biwandiiko taata bye yakola ku bintu ebirala gyali gifaanagana n’oguli ku kiraamo ekyasooka era ffe kye tugamba nti kyali kituufu.
Kyokka omukono ogwo ate gwawukana n’oguli kw’ekyo Kabugo ky’agamba nti kye kituufu. Lipoota eno yafuluma May 23, 2011.
GORRET SSEBUGULU
Ono naye mulekwa wa Ssebugulu era agamba bwati: Ffe olwamala okuziika kitaffe ne tuddayo ebweru nga tulowooza nti buli kimu kijja kugenda bulungi.
Wabula bwe twawulira nti waaliwo ekiraamo ekirala, twakubira Kabugo essimu n’abiwakanya ng’agamba nti tusaanye tuve ku bigambo by’abantu.
Kabugo bwe yamala okwefunza ebintu n’amaka g’e Wakaliga, yasalawo obutakkiriza muntu yenna kujja mu maka ga kitaffe gano.
FRED KABUGO
Bwe nabuuzizza ensonga lwaki Kabugo yasalawo okwefuulira banne, bino yabyegaanye era n’angamba bwati;
Abo bye bagamba nti nezza ebintu bya kitaabwe balimba kubanga buli omu namuwa ebintu bye wabula bwe baamala okubitunda, ne baagala ate okuddamu okugabana ebyange.
Bwe baganba nti ekiraamo ekyo si kituufu mbeewuunya kubanga n’ekyo kye bagamba nti kye kyasooka nze ndaba nga si kituufu era looya M.M Mugisha y’alina ekiraamo ekituufu kubanga ye yakola ekiraamo kya taata.”
Wabula bwe namubuuzizza wa gye yaggya obuyinza okuddukanya ebintu bya kitaabwe ng’aba famire ye tebategedde ng’ate ne mu ofiisi ya Administrator General tewali kkopi eraga nti be baamukkiriza yang’ambye nti nkole egyange eby’okunoonyereza mbirekere poliisi!
Gorrete Ssebugulu, Cissy Ssebugulu ne Daida Ssebugulu
‘Taata bye yampa nga mulamu omusika abyesibyeko’
HELLEN Ssekaayi, omu ku bamulekwa agamba: Nze nsinga kumwewuunya (Kabugo) bwe yangoba mu nnyumba yange taata gye yampa ng’akyali mulamu mu 1974 kyokka bwe yangobaamu ne ng’aana n’atandika okuntiisatiisa.
Christine Nakiguli, mulekwa omulala: Nze sirabanga musika wa mululu ng'ono kubanga Kabugo yasalawo okweggya ku baganda be bonna olw'emmaali kyokka ng'akimanyi bulungi nti ebintu eyabikola yafa nga naye yasanga bikole.
Daida Ssebugulu: Nze Mbeera mu America naye nnali ndi eyo, mikwano gyange gye nnaleka eno ne bankubira essimu nti amaka agaali aga kitaffe ewa Bakuli nti Kabugo yali ayagala okugaguza aba Link ekintu kye nagaanye era nze ndayira okufa naye Kabugo tajja kutumanyiira.
Gorrete Ssebugulu: Nze mukulu wa Kabugo . Kabugo okubeera omusika tekitegeeza nti yeefuule ow’ekitalo era nze njagala akimanye nti nze mukulu we era ke tuzze wano twagala okuddayo ng’ebintu byaffe bituddidde.
Cissy Ssebugulu: Nze nneewuunya muganda waffe oyo okwefuula okutuuka kw’ekyo kale mazima abantu abandibadde twesiima olw’okuba nga kitaffe yatulekera ebyobugagga naye ne tutuuka okulwanagana kyokka nga mwana wa nnyaffe ddala! Nze mmusaba atuwe maama waffe kye kyokka!


text:
BWE kiba nti Gavumenti ya Museveni efuuse yakulippaganiramu, ekyo kitalo ddala. Luli Jennifer Musisi ne Erias Lukwago be babadde boogerwako nga abalippaganidde mu Kampala, ate kati Katikkiro Amama Mbabazi ne Sipiika Rebecca Kadaga baabano be balippaganidde mu Palamenti.
Eggayang’ano lirabika lye lirippaganya abakungu b’embuga.Anti Amama Mababazi agamba nti, Kadaga yabayisizzaamu amaaso n’atuuza Palamenti nga baminisita ba Gavumenti tebaliiwo bali mu lusirika lwabwe e Munyonyo, Palamenti n’eteesa era neeyisa ekiteeso eky’okukungubagira Omuzira Nelson Mandela.
Mbabazi agamba nti, mu jjoogo eryabakoleddwaako mwabaddemu n’okubakolako “Kuuuu” Kadaga bwe yabaggyeko obuyinza n’abukwasa omukulembeze w’oludda oluvuganya Gavumenti Mafabi n’aba nga ye yasoosootodde ekiteeso kya Mandela ekisava bwekityo.
Kyokka Sipiika Kadaga agamba nti,baminisita baMuseveni balina olunkulu olugiriisa emmere nga gigalamidde. Agamba nti, olunkulu olwo lwe lwalobedde baminisita abo okuyimiriza ku lusirika lwabwe, bamale okwetaba mu kuyisa ekiteeso ekikungubagira Mandela.
Mu kulippagana kuno mulimu n’okwegera eryaanyi. Anti Mbabazi yagambye nti, okwagala n’obutayagala Kadaga ekiteeso kya Mandela alina okukikomyawo mu ddiiro kiteesebweko nga ne baminisita weebali.
Kyokka Kadaga bw’awulidde ekyo n’atema akakule ng’agamba nti be po ekiteeso ekyo Mbabazi anaakizza mu kabineeti, naye muPalamenti ye gy’akulira tekikyadda kubanga “ffe tetukola bikolemu”.
Kitalo, abakulu okutabuka batyo ate nga batabukira mu nnaku ez’okukungubagira Mandela omuzira ow’ensi yonna. Ye lwaki buli kiseera abakulu bano basalawo kulippaganira mu lwatu ensi ne yeerolera?
Sikulimba Mzee Zedde alabye ennaku! Kale teebereza tunaava tutya ku by’okukungubagira Madiba waffe eyatufuddeko ate netudda ku by’ebbinu ly’abakungu b’embuga abali mu ggayang’ano n’akanyoomonyoomo!
Nedda bagundi mutulekese. Bwe muneeyombyayombya ne mwekola obusolo ne mulippaganira mu kukungubagira Mandela, mujja kuswaza nnyo eggwanga lyaffe.
Aswaza eggwanga aba ayolekedde kukubwa bbalaayi mu mutwe n’afungalala.
Sikulimba.


text:
Bya SENDEGEYA MOHAMMED BYAYI
OMUSAJJA eyeewola ssente mu kibiina nezimulema okusasula afumise mukazi we ebiso naye ne yetta.
Bino byabaddewo wiiki ewedde ku kyalo Karuugo mu muluka gw’e Kyatiri mu ggombolola y’e Pakaanyi mu disitulikiti y’e Masindi.
Kiddiridde Leonard Kasamba 25, okwewola ssente mu kibiina ekimu ne zimulema okusasula nga yasooka kwokya nju ye mw’abadde asula ne mukazi we, Adokrachi ow’abaana ababiri ng’alowooza nti anaawona ebbanja ekitaasoboka.
Omukazi abadde yeetegula bba ng’abeera ne kojja we wabula omu ku baana baabwe bwe yalwadde kwe kutegeeza bba eyazze n’eggaali batwale omwana mu ddwaaliro lya Kyatiri Healthy Centre II.
Wabula baabadde baakava awaka Kasamba kwe kwefuulira mukazi we n’amufumita ebiso mu bulago n’azirika n’alowooza nti amusse n’amusuula wabbali w’ekkubo n’omwana naye kwe kugenda ne yeetuga wabula nga yasoose kukubira muganda we ssimu nga bw’agenda okwetta.
Adokrachi yatwaliddwa mu ddwaaliro ekkulu e Masindi gy’ajjanjabirwa.
Atwala poliisi y’eMasindi, Pascal Asiimwe yagambye nti baggyewo omulambo gwa Kasamba ne gutwalibwa mu ggwanika mu ddwaaliro e Masindi gye gwaggyiddwa ne guddizibwa ab’enganda ze.


text:
Bya Ali Wasswa, Nomax Mugisha ne Edwin Ram
Abeewandiisizza okuvuganya okukiikirira ekitundu ky’e Bukanga mu Palamenti balabuddwa okwewala emivuyo.
Bino byayogeddwa ssentebe w’akakiiko k’ebyokulonda mu ggwanga, Ying. Badru Kiggundu ku Lwokubiri abaalangiridde okuvuganya bwe baabadde beewandiisa ku ofiisi za disitulikiti y’e Isingiro.
Kiggundu yagambye nti teri yeesimbyewo yenna akkirizibwa kukuba kampeyini kiro era n’alabula okukwata bonna abaneenyigira mu kugulirira abantu era n’alabula okubaggya mu lwokaano.
Kiggundu okwogera bino yasinzidde ku mivuyo egyabadde mu kulonda kw’ekibiina kya NRM mu ggombolola ya Ngarama, okulonda gye kwaddiddwaamu ng’okwasooka, amyuka ssentebe w’akakiiko k’ebyokulonda mu NRM, Elijah Mushemeza yalangirira Nathan Byanyima n’obululu 25,435 ate Steven Kangwagye n’akwata eky’okubiri n’obululu 24,909.
Kyokka Kangwagye bw’ataamatira na byava mu kulonda, akakiiko ka NRM ek’ebyobululu ne kalangirira okulonda kuddibwemu mu ggombolola eno. Okulonda kwaddiddwaamu Stephen Kangwagye Rwakanuma n’akuwangula n’obululu 26,056 nga y’agenda okukwata bendera y’ekibiina kya NRM mu kalulu kano. Nathan Byanyima yakutte kyakubiri.
Abantu musanvu be bamaze okwewandiisa okuvuganya ku anadda mu bigere bya Gregory Matovu eyali omubaka w’e Bukanga eyafa obulwadde bwa kansa omwezi oguwedde.
Abeewandiisizza mu kalulu kano akanaakubibwa omwezi guno nga November 26 kuliko; Nathan Byanyima eyaliko omubaka w’ekitundu kino, Steven Kagwagye Rwakanuma owa NRM eyeewandiisizza ku Lwokusatu, Jackline Asiimwe Matovu ng’ono ye muwala w’omugenzi Matovu eyali mu kifo kino.
Abalala kuliko, Paasita Abel Tumusiime akulira ekkanisa za Redeemed mu Uganda ne DR Congo, Jeremiah Kamulali, Dembe Shafik ow’ekibiina kya DP ne Baker Matsiko wa FDC.


text:
Essuula 1
1 Ebigambo eby'Omubuulizi, mutabani wa Dawudi, kabaka mu Yerusaalemi.
2 Obutaliimu obusinga obutaliimu bwonna, bw'ayogera Omubuulizi; obutaliimu obusinga obutaliimu bwonna, byonna butaliimu.
3 Magoba ki omuntu gaggya mu mulimu gwe gwonna gw'akola wansi w'enjuba?
4 Emirembe emirala gigenda, n'emirembe emirala gijja; ensi n'ebeerera awo ennaku zonna.
5 Era n'enjuba evaayo, eiijuba n'egwa, n'eyanguwa okugenda mu kifo kyayo gy'eva.
6 Empewo egenda eri obukiilca obwa ddyo, n'ekyukira obukiika obwa kkono; ekyukakyuka buli kaseera mu kutambula kwayo, empewo n'edda nate mu kwetooloola kwayo.
7 Emigga gyonna gigenda mu nnyanja, naye ennyanja tejjula; mu kifo emigga gye gigenda eyo gye gigenda nate.
8 Ebintu byonna bijjudde obukoowu; omuntu tayinza kubwogera: eriiso terikkuta kulaba, so n'okutu tekukkuta okuwulira.
9 Ebintu byonna bijjudde obukoowu; omuntu tayinza kubwogera: eriiso terikkuta kulaba, so n'okutu tekukkuta okuwulira.
10 Waliwo ekintu abantu kye boogerako nti Laba, kino kiggya? kyamala okubaawo mu mirembe egyatusooka.
11 Tewali kujjukira mirembe egy'edda; so tewaliba kujjukira mirembe gya luvaanyuma egigenda okujja mu abo abaliddawo.
12 Nze Omubuulizi nali kabaka wa Isiraeri mu Yerusaalemi.
13 Awo ne nzisaayo omutima gwange okunoonya n'okukenneenya o1w'amagezi byonna ebikolebwa wansi w'eggulu: bwe bubalagaze obungi Katonda bwe yawa abaana b'a bantu okubaluma.
14 Nalaba emirimu gyonna egikolebwa wansi w'enjuba; era, laba, byonna butaliimu na kugoberera mpewo.
15 Ekikyamye tekiyinzika kuluŋŋamizibwa: n'ekyo ekitatuuka tekibalika.
16 Nateesa n'omutima gwange nze ngz njogera nti Laba, neefunidde amagezi mangi okukira bonna abansooka mu Yerusaalemi: weewaawo, omutima gwange gwalaba nnyo amagezi n'okumanya.
17 Ne nzisaayo omutima gwange okumanya amagezi n'okumanya eddalu n'obusirusiru: nalaba nga n'ekyo kwe kugoberera empewo.
18 Kubanga mu magezi amangi mulimu obuyinike bungi: n'oyo ayongera okumanya ayongera okulaba ennaku.


text:
OMUSUBUUZI w’omu Kampala Olivia Muwambu asuubula ebyamasimu e Dubai ne China wuuno ayingidde ne mu kuyimba. Essira asinze kulissa ku nnyimba ezibuulirira abafumbo okuwangula ebizibu by’amaka. Moses Jjagwe gwe yayogedde naye:
Vidiyo y’ennyimba zino wagiwadde linnya ki?
Mpologoma ya Yuda.
Lwaki Mpologoma ya Yuda?
Kubanga Yesu Bayibuli emuyita Mpologoma ya Yuda era y’atukuuma mubintu byonna kabubeere obufumbo ky’ova olaba nga buli muntu ayagala omuntu atya Katonda gw’aba afumbirwa oba awasa.
Ky’ova olaba oluyimba luno lubuulirira abakyala abali mu maka okunyweza amaka gaabwe nga beekutte ku Mpologoma ya Yuda.
Ekimu ku bitundu mu vidiyo y’oluyimba luno.
Ogatta otya obusuubuzi n’okuyimba?
Bizinensi y’okuyimba ngikola ku Ssande lwe sikola busuubuzi ne bwe mbeera ku mulimu nga tewali bakasitoma nga mpandiika ennyimba zange.
Waakawandiika ennyimba mmeka?
Ziri 60 naye nnaakafulumyako alubaamu bbiri.
Vidiyo eno ekumazeeko ssente mmeka?
Akakadde kamu
Oluyimba luno waluyimbidde bantu ki?
Terusosola muntu yenna kubanga bonna bawasa ate bafumbirwa, era bonna Katonda bamutegeera.
Abamu ku bantu abaabadde ku mukolo gw’okugitongoza.
Okuyimba wakutandika ddi?
Natandika 2003 naye olw’ensimbi okuba entono ne nsooka mbivaako.
Kiki ekyakubagudde okuddamu okuyimba?
Mbadde n’ebbanja mu mutima nti nnina okuyimba.


text:
Bya Moses Lemisa
OMUSAJJA asuddewo amaka ge n’adduka oluvannyuma lw’okukizuula nti omu ku baana be mulwadde wa mutima.
Claudio Kawuki, omutuuze w’e Masaka-Mbiriizi ng’akola gwa kukuba bbulooka, yasuddewo famire ye ya bantu mukaaga oluvannyuma lw’okukitegeera nti omu ku baana be mulwadde wa mutima.
Mukyala we, Rose Sanyu yategeezezza nti alina abaana bataano mu Kawuki kyokka nga mu kiseera kino talina ssente ziweerera baana ssaako okujjanjaba omulwadde w’omutima, Kawuki gw’agamba nti talaba lwaki amuteekamu ssente nga tamanyi oba anaawona.
Sanyu mu kiseera kino naye yaddukidde mu ddwaaliro e Mulago okulaba ng’ataasa obulamu bw’omwana we Geoffrey Luyimbaazi (ow’emyaka 4) eyazaalibwa n’ekizibu ku mutima nga kati yeetaaga kulongoosebwa.
Sanyu agamba nti abaana abalala nabo ebyabwe bibi kuba tebagenda kuddamu kusoma olwa kitaabwe okudduka nga tamanyiddwa gy’ali.
Abaana kuliko; Frank Lukwago, 12 (ali mu P5), Brenda Nantongo, 10 (P5), Fred Mugema, 6. ali mu P1 sso nga ye Emmanuel Jumba, 17, eby’okusoma yabivaako ng’ensimbi zibuze. Asaba alina obuyambi amuyambe. Ali ku ssimu 0783638776.


text:
NAKIJOBA bwe yalaba ng’omulokole amwesibyeko olw’omulenziwe Ziraba n’asalawo amwatulire ku bye yali amuwuliddeko.
“Ennaku ezo nnawulira nti balo yakuddukira era ensonga zikyalanda eby’omulenzi lwaki tobyenenya?”.
Omulokole, “Yesu yeebazibwe aboogera swaakaba ku bannaabwe baliswazibwa mu maaso ga Mukama ku lunaku luli”
Nakijoba, “Ebyo sooka obiveeko mbuulira ekituufu oli mufumbo oba? Bino si bya kusaaga kubanga mwannyinaze tasobola kwetantala kuwasa ggaali ekozeeko”
Omulokole,“Abaabikugambye Baibuli b’eyogerako nti baliswazibwa. Nze mbadde simanyi nti bw’ozaala mu musajja olwo aba afuuse balo. Kale yazze ewa kitange naye ekyamuleese kulaba baanabe”.
Nakijoba, “Ate ogambye nti ebikwogerwako bya bulimba olabye amazima bwe gazuuse?”.
Omulokole,“Yesu y’amanyi amazima ge njogerako era y’amanyi ebifa mu mwoyo wange kuba ebyange n’omusajja oyo byaggwa”.
Bino okubituukako omulokole yabadde akyaddeko ewa Nakojoba ng’alondoola we bituuse ku kyama kyabwe ne Ziraba.
Nakijoba, “Ekyama kyammwe nkirabamu omuziziko kuba omusajja gwe wazaalamu abaana muziziko munene eri mwannyinaze.”
Obudde bwali butandise okuwungeera bw’atyo omulokole n’asiibula ‘mulamuwe’ wakati mu nnyiike. Enkeera Nakojoba amawulire gaamutuukako nga bba w’omulokole bwe yakyaddeko ewa taata, n’aleeta n’entwala y’ebintu era abazadde ne bamuwa wiiki bbiri addukire mukaziwe. Bino bwe yabimanya Nakijoba n’asitukiramu okugenda e Luweero abifuuwe mwannyina Ziraba. Lwali lwa ssande era Ziraba yasangibwa ava mu kkanisa.
“Eh ng’okomyewo mangu eka owunyeeyo buwunyi?” Ziraba abuuza mwannyina.
Nakijoba, “Ekindeese ekipayoppayo nsonga ya mulokole gwe mbadde nkusendera owase. Mwana wange oli wa bizibu”.
Ziraba, “ Mpitiramu mpulire”
Nakijoba, “Omukyala mufumbo n’ennaku ezo bba yakyadde mu bakadde be n’abaleetera entuutuuli y’ebintu”.
Ziraba, “Namulabirawo kw’egyo emyaka abadde tayinza kuba nga tafumbirwangako. Bababakyali mw’ebyo Namutebi n’ayingirawo.Olwayingira n’afukamira okwaniriza Nakijoba mu ggonjebwa.
Bwe yafulumamu abooluganda ne balukoleeza.
Nakijoba, “ Naye omuwala ono antayiminga buli lwe mbeera wano ateekwa okujja ng’alinga omuwendule!”.
Ziraba, “Ewaabwe si wala okuva wano ate oluusi abeera ayitawo n’akulengera.”.
Nakijoba, “Emmeemekatale bw’ogamba nti mubeere naye tekirina buzibu osanga yandikyusa mu mpisa tomanya”. Namutebi olwayingira emboozi n’esalika wabula naye yamalawo akabanga katono n’asiibula. Nakijoba yaleka yeeyamye okunoonyeza mwannyina omukazi omutuufu.
Ntegeka ki eriwo?
Ebyaddirira birinde wiiki ejja.


text:
SUURA MUNANA
Obukama bwa Ruhanga Nikyo Kiki?
Baibuli etwegesa ki hali Obukama bwa Ruhanga?
Obukama bwa Ruhanga bulikora ki?
Obukama bwa Ruhanga bulihikiriza ddi Ruhanga eby’agonza okukorwa omu nsi?
OBUKAIKURU n’obukaikuru bw’abantu kwehinguliriza ensi yoona, bamanyire kurungi esaara emanyire nk’eya Isiitwe, rundi eya Mukama Waitu. Ebigambo byombi bimanyisa esaara ey’eky’okurorraho Yesu Kristo wonyini ei yatuhaire. Eri saara enyakurumu amakuru maingi. Kucumitiriza ha bicweka by’ayo bisatu ebikubanza nikisobora kukukonyera kwega ebirukukiraho hali ebyo Baibuli eby’eyegesa.
2 Ha ntandikwa y’esaara enu Yesu akaragira abahuliriza be: “Musabege muti, Isitwe ali omu iguru, Ibara lyawe [l]yezebwe. Obukama bwawe buije. Ebyogonza bikorwe hansi nkoku babikora omu iguru.” (Matayo 6:9-13) Ebintu binu ebisatu Yesu ebi yabalizeho biina makuru ki?
3 Twegere bingi ha bikwatiraine n’ibara lya Ruhanga, Yahwe. Tubalizeho na hali ebyo Ruhanga eby’agonza—eby’akozere n’eby’aliko’ra abaana b’abantu. Kyonka Yesu akaba nabaza ha ki obu yatugambire tusabe: “Obukama bwawe buije”? Obukama bwa Ruhanga nikyo kiki? Okwija kwabwo nikwija kweza kuta ibara lya Ruhanga? Kandi kwina kakwatiraine ki n’okukora Ruhanga eby’agonza?
OBUKAMA BWA RUHANGA NIKYO KIKI?
4 Obukama bwa Ruhanga niyo gavumenti eyateirweho Yahwe Ruhanga kandi y’agikomera n’Omukama w’ayo. Omukama w’Obukama bwa Ruhanga nuwe oha? Nuwe Yesu Kristo. Yesu ali Mukama mukuru muno kukira abakama b’ensi boona kandi ayetwa “Omukama w’abakama, Omulemi wa banyoro.” (1 Timoseo 6:15) Aine obusobozi kukora ebirungi bingi kukira omulemi ondi wena ha nsi, gonze n’ogu akukirayo oburungi.
5 Obukama bwa Ruhanga bulirema nibusigikira nkaha? Yesu ali nkaha hati? Noijuka obu wayegere ngu akahanikwa ha muti yaitwa, kandi yahumburwa. Hanyuma y’akasumi kake akatemba omuiguru. (Engeso 2:33) Nahabwekyo, oku nuho Obukama bwa Ruhanga buli—omuiguru. Nikyo Baibuli ebwetera ‘Obukama obw’omuiguru.’ (2 Timoseo 4:18) Obukama bwa Ruhanga n’oburaba buli omuiguru, nibwija kulema abali omu nsi.—Okusuku’rwa 11:15.
6 Kiki ekifoora Yesu kuba Mukama murungi muno? Obulyo obw’okubanza buli nti, uwe talifa. N’eyoleka omulingo Yesu akwahukana ha bakama b’ensi, Baibuli emweta “Nuwe anyina obutafa wenka, aikalire omu musana ogutarukui’rwa haihi.” (1 Timoseo 6:16) Kinu kikumanyisa ngu ebintu byoona ebirungi Yesu eby’alikora birigumaho. Kandi alikora ebintu eby’amaani kandi ebirungi.
7 Cumitiriza ha bunabbi bwa Baibuli bunu oburukukwata hali Yesu: ‘N’omwoyo gwa Mukama guliika’ra hali we, omwoyo ogw’amagezi n’okwetegereza, omwoyo gw’okuhanura n’amaani, omwoyo gw’okumanya n’ogw’okutiina Mukama; n’okusemererwa kwe kuliba omu kutiina Mukama: kandi talicwa emisango nahondera okurora kw’amaiso ge, kunu taliramura nahondera okuhu’ra kw’amatuge: baitu n’okuhiki’ra nukwo alicwera abanaku, naramura eby’obulyo ha bw’abaculezi b’omu nsi.’ (Isaya 11:2-4) Ebigambo ebyo nibikyoleka ngu Yesu yakubaire Mukama ahikirire kandi w’embabazi n’alema abantu abali omu nsi. Wakugondeze kuba n’omulemi nk’ogu?
8 Haroho amananu agandi agarukukwata ha Bukama bwa Ruhanga. Yesu talirema wenka. Naija kuba n’abalirema nabo. Nk’eky’okurorraho omukwenda Paulo akagambira Timoseo: “Obutugumisiriza, kandi tuliremera hamu nkabakama.” (2 Timoseo 2:12) Ego, Paulo, Timoseo, n’abesigwa abandi abakomerwemu Ruhanga nibaija kulemera hamu na Yesu omu Bukama bw’omuiguru. Baingaha abaraba n’omugisa gunu?
9 Nkoku kyolekerwege omu Suura 7 ey’ekitabu kinu, omukwenda Yohana akolesebwa nambere yarolire “Omwana Gwentama [Yesu Kristo] gwemerire ha Rusozi Sayuni [ekikaro kye eky’Obukama obw’omiguru], kandi hamu nauwe akasirira mu bukumi buna mwenkumi ina, bayina ibaralye nibara lya Ise lihandikirwe ha buso bwabu.” 144,000 nibo baha? Yohana wonyini atugambira: “Nibo bakuratira Omwana Gwentama nambere agenda hona. Nibo baguzirwe omu bantu okuba ebyana ebyomuganuro hali Ruhanga, na hali Omwana Gwentama.” (Okusuku’rwa 14:1, 4) Ego, bali bakurasi ba Yesu Kristo abesigwa abakomerwemu omu mulingo ogw’embaganiza, kulemera hamu nawe omuiguru. Hanyuma y’okuhumburwa bakagenda omuiguru, “nibaija kulema ensi nk’abakama” hamu na Yesu. (Okusuku’rwa 5:10, NW ) Kuruga omu busumi bw’abakwenda, Ruhanga aikaire n’akoma Abakristayo abesigwa nukwo aijuze omuhendo ogwo, 144,000.
10 Kututeraho Yesu hamu na 144,000 nibo baleme abaana b’abantu kikorwa ky’engonzi. Yesu amanyire eki kimanyisa kuba omuntu kandi n’okubonabona. Paulo akagamba ngu Yesu ‘tali ogwo atarukusobora okusali’rwa hamu naitwe obwobugara bwaitu; baitu akohebwa omu byona nkaitwe, kyonka akaba atanyina ekibi.’ (Abaheburaniya 4:15; 5:8) Naabo abaralema hamu nauwe bakabonabona kandi b’agumisiriza bakyali bantu ha nsi. Okwongerezaho, baikaire nibarwanangana n’okutahiki’ra kandi bagumisiriza endwaire zoona ez’enyahukana. Mananu kwo, baija kuba nibetegereza ebizibu ebirukubonesa abantu.
OBUKAMA BWA RUHANGA BULIKORA KI?
11 Yesu obu yagambire abegeswa be basabe Obukama bwa Ruhanga bwije, akongerezaho ngu basabe eby’agonza bikorwe “hansi, nkoku babikora omu iguru.” Ruhanga ali omuiguru, oku eby’agonza bikaire nibikorwa abamaraika abesigwa. Kyonka omu Suura 3 ey’ekitabu kinu, tukega ngu maraika omubi akaleka kukora Ruhanga eby’agonza yaletera Adamu na Hawa kusiisa. Omu Suura 10, nitwija kwega ebirukukiraho Baibuli eby’eyegesa ha maraika onu omubi, ou tumanyire nka Setani Omuhangirizi. Setani n’abamaraika abandi abacwiremu kumweteranizaho—abetwa amasitani—bakaikirizibwa kwikara omuiguru habw’akacu. Kityo nu, boona abaali omuiguru bakaba batarukukora Ruhanga eby’agonza. Ekyo kikaba kiina kuhinduka Obukama bwa Ruhanga obu bwakutandikire kulema. Aho naho Yesu Kristo n’akyamara kukomwa nk’Omukama, akaba aina kurwanisa Setani.—Okusuku’rwa 12:7-9.
12 Ebigambo by’obunabbi bisoborra eky’akubaireho: “Nahu’ra iraka erihango omu iguru nirigamba ngu Hati bunu okujunwa kuizire, namani, nobukama bwa Ruhanga waitu, nobusobozi bwa Kristo we: baitu omulegi [Setani] wa bene baitu akanagwa, arukubalega omu maiso ga Ruhanga waitu nyamusana nekiro.” (Okusuku’rwa 12:10) Omu nkaara za Baibuli ezo, oyetegereize ebintu bibiri ebikuru muno ebibaireho? Oky’okubanza, Obukama bwa Ruhanga nibwebemberwa Yesu Kristo nibutandika kulema. Eky’akabiri, Setani abingirwe omuiguru yanagwa ha nsi.
13 Bintu ki ebirugire omu byabaireho? Ha bikwatiraine n’ebyabaireho omuiguru tusoma tuti: “Nukwo musemererwe iguru nabarukuikaramu.” (Okusuku’rwa 12:12) Ego, bamaraika abesigwa omuiguru bakasemererwa habwokuba buli omu omuiguru akaba ali mwesigwa hali Yahwe Ruhanga, Setani n’amasitani ge bamazire kubingwayo. Hati haliyo obusinge bwonyini hamu n’obumu. Ruhanga eby’agonza nibikorwa omuiguru.
14 Baitu kandi kiki ekihikire ha nsi? Baibuli negamba: “Ziribona ensi nenyanja: baitu Diabolo asirimukire halinywe ayina ekiniga kingi, baitu aboine ngu ayina akacu kake.” (Okusuku’rwa 12:12) Setani aina ekiniga kingi habw’okubingwa omuiguru kandi asigaize akacu kake. Habw’ekiniga kye, narumya, kandi ‘nabonabonesa’ abali ha nsi. Nitwija kwega ebirukukiraho ha bikwatiraine ‘n’okubonabona’ okwo omu suura arahonderaho. Tumazire kwetegereza ebyo, nitusobora kwekaguza, Obukama bunu nibusobora kuletera buta Ruhanga eby’agonza kukorwa ha nsi?
15 Ijuka ekigendererwa kya Ruhanga hali ensi eki wayegereho omu Suura 3. Omu Adeni, Ruhanga akakyoleka ngu ekigendererwa kye kiri, ensi yoona ebe rugonjo rwe orwijwire abantu abatakufa, bahikirire. Setani akaletera Adamu na Hawa kusiisa, ekyo kiina eki kyakozire ha kuhikirizibwa kw’ekigendererwa kya Ruhanga omu nsi, kyonka kitakihindule. Ekigendererwa kya Ruhanga kikyali; “abahikirire baligwetwa ensi, baragiikaramuga ebiro nebiro.” (Zabuli 37:29) Obukama bwa Ruhanga bukugenda kukihikiriza. Omu mulingo ki?
16 Cumitiriza ha bunabbi obuli omu Danieri 2:44. Bugamba: “Kandi omu biro ebyabakama abo Ruhanga owomu iguru aliimukya obukama, obutalihwerekerezebwa ebiro byona, nobukwakuba okulema kwabwo tikulisigirwa ihanga erindi; baitu bulicwacwana nubumaraho obukama obu bwona, kandi buligumaho ebiro nebiro.” Kinu nikitumanyisa ki ha Bukama bwa Ruhanga?
17 Eky’okubanza, obunabbi obwo butwoleka ngu Obukama bwa Ruhanga bukaba bwina kutekwaho “omu biro ebyabakama abo,” rundi Obukama obundi nibukyaroho. Eky’akabiri, rukutwoleka ngu Obukama obu buligumaho ebiro n’ebiro. Tibuulisingurwa n’obukwakuba obulemi obundi kugaruka omu kikaro ky’abwo. Eky’akasatu, niturora ngu halibaho obulemu hagati y’Obukama bwa Ruhanga n’obulemi bw’abantu. Obukama bwa Ruhanga bwija kusingura. Ha mpero y’abyoona, nubwo bulemi bwoonka oburukwija kuba nibulema abantu. Obwo nu abantu nibaija kwegondeza omu bulemi oburungi muno obu bakaba batakegondezamuga.
18 Baibuli ina bingi eby’ebaza ha bulemu obu obw’empero hagati y’Obukama bwa Ruhanga n’agavumenti z’ensi enu. Nk’eky’okurorraho, etwegesa ngu empero n’eyeyongeraga kwirirra, emyoyo emibi, nubo badaimoni balirarangya ebisuba nibabihabiha ‘abakama b’ensi yoona.’ Baina kigendererwa ki? “Okubasoroza [abakama] hamu hali obulemu obw’ekiro ekikuru ekya Ruhanga w’Obusobozi bwoona.” Abakama b’ensi balisorozebwa “omu kiikaro ekikwetwa omu Ruheburaniya, Hara-Magedoni.” (Okusuku’rwa 16:14, 16) Habw’ebyo ebigambirwe omu nkaara ezo ibiri, okuramaga okwa h’ampero okulibaho hagati ya gavumenti z’abantu n’Obukama bwa Ruhanga nikwetwa Hara-Magedoni rundi Amagedoni.
19 Obukama bwa Ruhanga kuraba omu Hara-Magedoni burahikiriza ki? Garukamu ocumitirize ha kigendererwa kya Ruhanga hali ensi. Ekigendererwa kya Yahwe Ruhanga kiri, ensi ijule abantu abarungi, abahikirire abakumuhereza omu rugonjo rwe. Kiki ekikukiremesa kukorwa hati? Oky’okubanza, tuli basiisi, turwara kandi tufa. Tukega omu Suura 5, ngu Yesu akatufera nukwo twomere ebiro n’ebiro. Nosobora kuba noijuka n’ebigambo ebiri omu Njiri ya Yohana: “Baitu Ruhanga nukwo yagondeze ati Ensi, nahayo Omwana we ayazairwe omu wenka, omuntu wena anyakumuikiriza aleke okubura, baitu atunge obwomezi obutahwaho.”—Yohana 3:16.
20 Ekizibu ekindi kiri nti abantu baingi nibakora ebintu ebibi muno. Nibabiha, nibagobeza kandi nibakora eby’obusihani. Tibarukugonza kukora Ruhanga eby’agonza. Abantu abakora ebintu ebibi muno balihwerekerezebwa omu bulemu bwa Ruhanga obwa Hara-Magedoni. (Zabuli 37:10) Kyonka obulyo obundi habwaki Ruhanga eby’agonza tibikukorwa ha nsi buli, gavumenti tizikutamu abantu amaani kubikora. Gavumenti nyingi zibaire nceke, z’omwaga rundi ngobya. Baibuli ebaza bbwa ngu: “Haroho akasumi omuntu omu obwaba nobusobozi okukora kubi omuntu ondi.”—Omugambizi 8:9.
21 Hanyuma ya Hara-Magedoni, abantu nibaija kuba hansi ya gavumenti emu yonka, Obukama bwa Ruhanga. Obukama obwo bulikora Ruhanga eby’agonza kandi bulireta emigisa nyingi. Nk’eky’okurorraho, bulihaho Setani n’abadaimoni be. (Okusuku’rwa 20:1-3) Okuraba omu maani g’ekihongwa kya Yesu abantu abesigwa baliba batakyarwara n’obukwakuba kufa. Hansi y’Obukama bwa Ruhanga, abantu b’alyomera ebiro n’ebiro. (Okusuku’rwa 22:1-3) Ensi erifoka rugonjo rwa Ruhanga. Omu mulingo ogu Obukama buliretera Ruhanga eby’agonza kukorwa omu nsi kandi bulyeza ibara lya Ruhanga. Kinu nikimanyisa ki? Nikimanyisa ngu mporampora, hansi y’Obukama bwa Ruhanga abantu boona balyeza ibara lya Yahwe.
OBUKAMA BWA RUHANGA BULIHIKIRIZA DDI RUHANGA EBY’AGONZA?
22 Yesu obu yagambire abakurasi be kusaba ngu “Obukama bwabwe buije,” ky’amananu Obukama bwali butakaizire. Yesu obu yagenzere omuiguru bukaiziraho? Nangwa, habwokuba Petero na Paulo bakagamba ngu Yesu amazire kuhumbuka, obunabbi obuli omu Zabuli 110:1, bukahikirizibwa omuli we: “Mukama agambira Mukama wange ati ika’ra ha mukono gwange ogwobulyo, okuhikya obundifora abanyanzigwa bawe akatebe kebigere byawe.” (Engeso 2:32-35; Abaheburaniya 10:12, 13) Hakabaho akasumi k’okulinda.
23 Okulindii’ra kwakumazire kasumi ki? Omu kyasa kya 19 n’ekya 20, abeegi ba Baibuli abesigwa bakagenda nibakyetegereza ngu okulindii’ra okwo kwakugarukire omu 1914. (Ha bikwatiraine n’ekiro kinu rora Ebyongirweho.) Ebintu ebizire nibibaho omu nsi yoona kuruga 1914 bikugumya okwetegereza kw’abegi ba Baibuli kunu ngu kuhikire. Okuhiki’ra kw’obunabbi bwa Baibuli kukwoleka ngu omu 1914, Kristo akafooka Mukama kandi akatandika kulema omu Bukama bwa Ruhanga omuiguru. Nahabwekyo, tuli omu “akacu kake” Setani akasigaizeyo. (Okusuku’rwa 12:12; Zabuli 110:2) Hati nitusobora kubaza nitukigumya ngu omu kasumi kataito muno Obukama bwa Ruhanga nibwija kuletera Ruhanga eby’agonza bikorwe ha nsi. Ganu tigali makuru marungi? Noikiriza ngu g’amananu? Esuura ekugarukaho nija kukukonyera kwetegereza ngu mali ebintu binu Baibuli ebyegesa.
BAIBULI EKY’EYEGESA
- Obukama bwa Ruhanga niyo gavumenti ey’omuiguru, Omukama wayo nuwe Yesu, kandi 144,000 nibo bantu abakomerwe kulema nawe.—Okusuku’rwa 14:1, 4.
- Obukama bukatandika kulema omu 1914, kandi kuruga obwo Setani akabingwa omuiguru y’anagwa ha nsi.—Okusuku’rwa 12:9.
- Obukama bwa Ruhanga buli haihi kuhwerekereza gavumenti z’abantu kandi ensi yoona nija kufooka rugonjo rwa Ruhanga.—Okusuku’rwa 16:14, 16.
Ebikaguzo
1. Saara ki enkuru ei turukugenda kwecumitirizaho?
2. Bintu ki ebisatu ebi Yesu y’ayegeseze abegeswa be kusabaga?
3. Biki ebitukwetaaga kumanya ha Bukama bwa Ruhanga?
4. Obukama bwa Ruhanga nikyo kiki, kandi Omukama wabwo nuwe oha?
5. Obukama bwa Ruhanga bulisigikira nkaha, kandi bulirema baha?
6, 7. Kiki ekifoora Yesu kuba Mukama murungi muno?
8. Nibaha abaliremera hamu na Yesu?
9. Baingaha abaliremera hamu na Yesu, kandi Ruhanga akatandika ddi kubakoma?
10. Habwaki eri ntekaniza y’engonzi Yesu hamu na 144,000 kuba nibo balirema abantu?
11. Habwaki Yesu yagambire abegeswa be kusaba Ruhanga eby’agonza bikorwe omuiguru?
12. Bintu ki ebibiri ebikuru ebyolekerwe omu Kusuku’rwa 12:10?
13. Bintu ki ebibiri ebirugiremu Setani obw’abingirwe omuiguru?
14. Biki ebirugiremu Setani obw’anagirwe ha nsi?
15. Ekigendererwa kya Ruhanga hali ensi nikyo kiraha?
16, 17. Danieri 2:44 rutugambira ki ha Bukama bwa Ruhanga?
18. Obulemu obw’empero hagati y’Obukama bwa Ruhanga n’agavumenti z’abantu bukwetwa buta?
19, 20. Bintu ki ebirukulemesa Ruhanga eby’agonza kuba nibikorwa omu nsi hati?
21. Obukama buliretera buta Ruhanga eby’agonza kukorwa ha nsi?
22. Tumanya tuta ngu Obukama bwa Ruhanga butaije Yesu akyali ha nsi rundi aho naho amazire kuhumbuka?
23. (a) Obukama bwa Ruhanga bukatandika ddi kulema? (b) Kiki ekirabazibwaho omu suura ekugarukaho?


text:
Essuula 1
1 Alina omukisa omuntu atatambulira mu kuteesa kw'ababi, Newakubadde okuyimirira mu kkubo ly'abo abalina ebibi, Newakubadde okutuula ku ntebe y'abanyooma.
2 Naye amateeka ga Mukama ge gamusanyusa; Era mu mateeka ge mw'alowooleza emisana n'ekiro.
3 Naye alifaanana ng'omuti ogwasimbibwa okumpi n'ensulo ez'amazzi, Ogubala emmere yaagwo mu ntuuko zaayo, Era amalagala gaagwo tegawotoka; Na buli ky'akola, akieweelako, omukisa.
4 Ababi si bwe batyo; Naye bali ng'ebisusunku, empewo bye zifuumuula.
5 Ababi kyebaliva balema okuyimirira mu musango, Newakubadde abalina ebibi mu kkuŋŋaaniro ly'abatuukirivu.
6 Kubanga Mukama amanyi ekkubo ly'abatuukirivu: Naye ekkubo ly'ababi liribula.


text:
POLIISI e Mityana ekutte abawala babiri abagambibwa okukozesa omwana ne bamutwala mu basajja ab’enjawulo okubaggyako ensimbi ez’obuyambi nga babalimba nti mwana waabwe.
Bino byabadde Wabigalo okumpi n’ekibuga Mityana ng’abaakwatiddwa kuliko Gavin Najjuma atazaala mwana ne mukwano gwe Florence Babirye amuzaala nga babadde basula bonna.
Omuduumizi wa poliisi e Mityana, Henry Kintu yagambye nti Najjuma yabadde yalimba bba John Ssemawungo nti yamuzaalira omwana era amaze emyezi mukaaga ng’amuggyako ensimbi ez’obuyambi, so ng’omwana wa Babirye nga wa musajja mulala.


text:
BUGANDA ne Uganda okutwalira awamu, mu kiseera kino erina okusoomoozebwa kwa maanyi, nga kusinga kusibuka mu byanfuna.
Okusoomoozebwa kuno tekubadde wano era tekuli wano wokka wabula kyenkana mu nsi yonna, okuva ku zaakula edda, okutuuka ku zaffe enjavu.
Kituufu ne ze tuyita ezaakula edda, zizze zisoomoozebwa ebyenfuna, okugeza omugootaano gw’ebyenfuna ogwabaawo mu myaka gy’asatu (1930) nga kigambibwa nti gwalina akakwate okuva ku Ssematalo owoolubereberye, gwasannyalaza nnyo ebyenfuna.
Ensi zino zazzeemu okufuna obuzibu bw’ebyenfuna mu 2008 nga n’okutuusa kati bakyalwanagana nagwo era wiiki nga bbiri emabega ekibuga ky’e Detroit mu Amerika kyasabye kirangirirwe mu baavu balunkupe kisobole okusonyiyibwa amabanja.
Obuzibu we bwavudde, abantu bangi abaakibaddemu bakidduseemu olw’ebyenfuna okutabuka amakampuni mangi ne gaggalawo, olwo omusolo gwe babadde bakung’aanya ne guggwaawo ne beesanga nga tebakyasobola kusasulira bye balina okutuusa ku batuuze.
Kyokka wadde nga Bulaaya ne Amerika bazze bafuna ebizibu ebiringa ebyo, buli mulundi babivvuunuse nga bayita mu makubo agawerako naye ng’erisinga okuba ekkulu kwe kuwa abantu essuubi nti ebintu bisoboka era basobola okwerwanako nga bayita mu kukola ne bavvuunuka ebizibu bye balimu ne bafuna obulamu obweyagaza.
Wano mu Uganda abantu bangi ababaddeko ebweru bwe bajja balaba ng’obugagga obuli wano tebugambika era ne beewuunya lwaki abantu baffe bakaaba obwavu.
Abantu bangi bazze wano abamu nga tebalina na ssente kyokka nga balina ebirowoozo ebirungi era wayita akaseera mpawekaaga ne bagaggawala.
Munansonyiwa okuwa ekyokulabirako kya baganda baffe Abayindi, abajja wano ne atandiikiriza n’obusente obutono, emirundi mingi ze baba beewoze okuva mu bannaabwe ne bazissa mu bintu bannaabwe bye bamaze okunoonyerezaako nti bifuna era na bakola nabo ne bagaggawala.
Nga bwe nnakugambye, abantu baffe tebaagala kuweebwa buyambi bwa mmere, oba ngoye, wabula kye basinga okwetaaga mu kiseera kino kubazzaamu ssuubi.
Singa oba weetegerezza ojja kukizuula nti ebitabo ebisinga obungi ebiwa abantu amagezi
g’okukola ssente okugaggawala, ebiwa abantu amagezi ag’okukola ne bayitimuka mu bintu byonna bye balimu, byatandika okuwandiikibwa mu kiseera amawanga ago we gaabeerera mu buzibu bw’ebyenfuna.
Kino tebaakigwako bugwi, wabula Gavumenti n’abakulembeze abaaliwo mu kiseera ekyo, baakimanya nti abantu abatalina ssuubi tebayinza kuganya ggwanga kugenda mu maaso ne basaba abaali balina obukugu n’obusobozi, bawandiike ebitabo, bategeke emisomo, boogere eri abantu nga bayita mu nkung’aana nga balaga abantu nti ebintu bisoboka era basobola okweggya mu bwavu.
Mu bantu be beeyambisa okukola kino mwalimu abayivu oba bakakensa, abantu abalina ekitone ekiwandiika, ekitone ky’okwogera, bannaddiini, kuno kwe baagatta abagagga abatonotono abaaliwo ne bagenda nga bazzaamu abantu amaanyi ate nga bwe bateekawo n’ebyokulabirako abantu bye balabako.
Mu Uganda kye twetaaga kwe kufunayo bannaffe abalina obusobozi abalina ke beekoledde
nga bayita mu makubo amatuufu balage abantu baffe nti ddala omuntu asobola okukola n’abeera obulungi.
Kino kirina okutandikira mu bakulembeze baffe, okuviira ddala ku bali ku ntikko okutuuka ku mukulembeze ow’oku kyalo.
Ssentebe yandibadde muntu awa ekyokulabirako ng’alina okugeza olusuku, ennimiro za muwogo ne lumonde nga kw’agatta omusiri gw’emmwaanyi.
Buli Ssentebe w’eggombolola yandibadde n’olusuku olutakka wansi wa yiika ttaano, emmwaanyi eziweza yiika 10 n’akakolero okugeza ekyuma kya kasooli, abantu we basobola okutwala ebintu byabwe ne bikolwako.
Buli mubaka wa Palamenti yandibadde n’ebintu ebirabika by’akoze abantu be bye basobola okutunulako nabo ne batandika okubikola ne bafuna ssente.
Tukooye abakulembeze abagaggawala kyokka nga tebasobola kunnyonnyola ngeri gye bafunyeemu ssente.
Abo tebawa ssuubi era be baleetedde abantu baffe okuggwaamu amaanyi ne balowooza nti okugaggawala oteekwa kubba, oba kukutula ddiiru.
Abakulembeze bonna okuva ku bakungu ba Ssaabasajja nga bakulemberwa Katikkiro kibagwanidde okussaawo emirimu egisobola okufuuka ekyokulabirako eri abantu mu bitundu bya Buganda eby’enjawulo.
Eriyo ebitundu abantu gye balowooza nti ensuku tezisobola kulimwayo, eriyo abalowooza nti tebayinza kulima mmwaanyi, kuno kw’ogatta ekirime ky’amajaani ekigaggawazza Abayindi bonna abali mu Uganda kyokka nga ffe twakyesamba ate nga kyenkana kidda wonna mu Buganda.
Abantu kye beetaaga mu kiseera kino kufuna byakulabirako ebikakasa nti ddala omuntu
ayinza okukola n’agaggawala.
ENGERO Z’ABAGAGGA: Ennyonyi enkulu y’eyigiriza ento okubuuka.
ENSI KUYIIYA NE MICHAEL MUKASA SSEBBOWA
Email: mssebowa@newvision.co.ug


text:
Essuula 1
1 Ekitabo eky'olubereberye nnakikola, munnange Teefiro, ekya byonna Yesu bye yasooka okukola n'okuyigiriza,
2 okutuusa ku lunaku luli bwe yamala okulagira ku bw'Omwoyo Omutukuvu abatume be yalonda n'atwalibwa mu ggulu.
3 Bwe yamala okubonyaabonyezebwa ne yeeraga mu bo nga mulamu, mu bubonero bungi, ng'abalabikira ebbanga ly'ennaku amakumi ana, ng'ayogera eby'obwakabaka bwa Katonda.
4 Awo bwe yakuŋŋaana nabo n'abalagira baleme okuva mu Yerusaalemi, naye balindirire okusuubiza kwa Kitaawe kwe baawulira gy'ali:
5 kubanga Yokaana yabatiza n'amazzi; naye mmwe mulibatizibwa n'Omwoyo Omutukuvu mu nnaku si nnyingi.
6 Awo bwe baakuŋŋaana ne bamubuuza nga bagamba nti Mukama waffe, mu biro bino mw'onookomezaawo obwakabaka eri Isiraeri?
7 N'abagamba nti Si kwammwe okumanya entuuko newakubadde ebiro, Kitaffe bye yateeka mu buyinza bwe ye.
8 Naye muliweebwa amaanyi, Omwoyo Omutukuvu bw'alimala okujja ku mmwe, nammwe munaabanga bajulirwa bange mu Yerusaalemi ne mu Buyudaaya bwonna ne mu Samaliya, n'okutuusa ku nkomerero y'ensi.
9 Bwe yamala okwogera ebyo, nga batunuulira, n'asitulibwa, ekire ne kimutoola okumuggya mu maaso gaabwe.
10 Bwe baali beekaliriza amaaso mu ggulu bw'agenda, laba, abantu babiri ne bayimirira kumpi nabo nga bambadde engoye ezitukula;
11 abaayogera nti Abantu b’e Ggaliraaya kiki ekibayimiriza nga mutunuulira mu ggulu? Oyo Yesu abaggiddwako okutwalibwa mu ggulu alijja bw'atyo nga bwe mumulabye ng'agenda mu ggulu.
12 Ne bakomawo e Yerusaalemi okuva ku lusozi oluyitibwa olwa Zeyituuni, oluli okumpi ne Yerusaalemi ng'olugendo olw'oku ssabbiiti.
13 Awo bwe baayingira ne balinnya mu kisenge ekya waggulu, we baatuulanga; Peetero ne Yokaana ne Yakobo ne Andereya, Firipo ne Tomasi, Battolomaayo ne Matayo, Yakobo omwana wa Alufaayo, ne Simooni Zerote, ne Yuda omwana wa Yakobo.
14 Abo bonna baali nga banyiikira n'omwoyo gumu mu kusaba, wamu n'abakazi ne Malyamu nnyina Yesu, ne baganda be.
15 Mu nnaku ezo Peetero n'ayimirira wakati mu b'oluganda n’ayogera (ekibiina ky'abantu abaakuŋŋaana baali nga kikumi mu abiri) nti
16 Abasajja ab'oluganda, kyagwana ekyawandiikibwa kituukiririzibwe, Omwoyo Omutukuvu kye yayogera edda mu kamwa ka Dawudi, ku Yuda, eyali omusaale waabwe abaakwata Yesu;
17 kubanga yabalirwa wamu naffe, n'aweebwa omugabo gw'okuweereza kuno.
18 (Oyo n'agula ennimiro n'empeera ey'obubi bwe; n'agwa nga yeevuunise, n'ayabikamu wakati, ebyenda byonna ne biyiika.
19 Ne kitegeerekeka eri abo bonna abaali mu Yerusaalemi: ennimiro eyo mu lulimi lwabwe n'okuyitibwa n'eyitibwa Akerudama, ye nnimiro ey'omusaayi.)
20 Kubanga kyawandiikibwa mu kitabo kya Zabbuli nti Ekibanja kye kizike, So kireme okubeerangamu omuntu: era nti Obukulu bwe buweebwe omulala.
21 Kale kigwanye mu bantu abaayitanga naffe mu biro byonna bwe yayingiranga n'avanga gye tuli Mukama waffe Yesu
22 okuva ku kubatiza kwa Yokaana okutuusa ku lunaku lwe yatuggibwako, omu ku abo abeere omujulirwa w'okuzuukira kwe awamu naffe.
23 Ne baloada babiri, Yusufu ayitibwa Balusaba, n'atuumibwa nate erinnya Yusito, ne Matiya.
24 Ne basaba, ne bagamba nti Ggwe, Mukama waffe, amanyi emitima gy'abantu bonna, lagako omu gw'olonze ku bano bombi,
25 aweebwe ekifo ky'okuweereza okwo n'obutume, Yuda bwe yasubwa agende mu kifo kye ye.
26 Ne babakubira obululu; akalulu ne kagwa ku Matiya; n’abalirwa wamu n'abatume ekkumi n'omu.


text:
Bya HASIFAH NAAVA ne KULABAKO MAURICE
NG’OMUGANDA bw’agamba nti nantabuulirirwa yasabaala bwa bbumba ne Nnaalongo Josephine Namutebi 25 ow’e Nakiwogo Wakiso agamba nti, bakadde be baamulabula obutafumbirwa Swaibu Nsubuga 29 naye n’agaana nga gw’asuubira okumulaga ensi n’eggulu wabula ennaku gy’alabidde ewa Nsubuga singa yawuliriza bakadde yandibadde ku birala.
Nafumbirwa ne Ssaalonga mu 2006 yadde nga bakadde bange bakola buli kisoboka okumunnemesa. Nalemerako ne ng’aana n’okusula awaka ne banvako ne tutandika obufumbo.
Munnange yafuna booda nze ne njiiyiza awaka okweyimirizaawo amaka. Mu mwaka gumu nazaala omwana asooka, wuuyo tuzadde omulala wabula ku mwana ow’okusaatu we nalabira nti ddala amaaso g’omukulu awaddugala we walaba kuba yakyuka.
Mu 2011 Ssaalongo yatandika okukomangawo mu ttumbi, okuyomba, okusuula ebweru n’obutatulekera mmere. Nsubuga yafuna omukazi w’ebbaala ng’eno y’ensonga eyamukyusa.
Nali muzito ne nsalawo okugabana emirimu ne munnange era lumu namutwalira engoye ne mmutegeeza nti engeri omusajja gy’ali owaffe nkusaba oyoze ku ngoye nga ndowooza kijja kumutiisa omusajja amute naye nedda.
Nafuna olubuto olulala olw’abalongo ne kiruma munnange kuba omusajja olwamanya nti, nzadde balongo yatandika okukyusa mu mpisa n’atandika okugonda n’okundabirira munnange n’ayongera okutabuka.
Munnange eyali azzemu akategeera yaddamu okutabuka n’ekyavamu kundibya kwe kusalawo okugenda ku poliisi Ntebe ne mmuggulako omusango ku fayiro nnamba SD REF: 42/28/08/2013 ne landiroodi n’angoba kati tunoonya we tusula n’abaana bange.
Mu kiseera kino basula wa Ssaalongo Ssennyonjo eyabawadde ennyumba ye etannaggwa.
Bwe twayogedde ne Aidah muggyawe yagambye nti, “Omusiguze simuteekanga ku ssowaani ne mmulya Nnaalongo alina kuyiga buyizi bwe bakwata musajja.”


text:
Bya Dr. Grace Nambatya Kyeyune
LEERO Ssekukkulu era mmanyi bangi bagitegekedde ekijjulo ekyenjawulo. Mu mbeera eno we nsinzidde tutunuulire engeri entuufu gy’ogenda okulyamu ekijjulo kya Ssekukkulu okusobola omubiri gwo okufunamu.
Mu biseera by’ennaku enkulu ekijjulo eky’enjawulo kitegekebwa okwawukana kw’ebyo bye balya mu nnaku ezaabulijjo. Embuto zaffe nazo zitera okumanyiira ebyo bye tulya bulijjo noolwekyo bw’oba otegeka ekijjulo ku Ssekukkulu goberera bino:
ENNAANANSI- Ekijjulo tekirina kubulako nnaanansi, zino zijja kukuyamba mu kwongera akalulwe okukola juyisi ayamba mu kusa emmere gy’oba olidde. Kino kiyamba okusala omukkuto amangu. Ennaanansi era eyongera okwagaza omuntu okulya.
Eppaapaali- Lino lyanguyiza olubuto emirimu gyalwo. Lyanguyiza olubuto mu kugaaya emmere era liyamba okutangira olubuto obutafuna butwa buva ku mmere. Eppaapaali mulimu ekirungo ekiyamba omubiri obutafuna bulumi bwonna.
Amenvu: Naddala aga ssukaalindiizi ne bbogoya nago gayamba olubuto okwaguyirwa okugaaya emmere. Gagoba okusinduukirwa emmeeme. Amenvu galeka akawoowo akalungi mu kamwa okugoba olwo olusu lw’emmere n’ennyama gy’olidde.
Wootameroni ne apo bino biyamba okuwewula olubuto kuba bikakkanya omukkuto.
KALOTI: Zino ziyamba olubuto okusa obulungi emmere n’akalulwe okuleeta amazzi agayamba mu kugaaya emmere. Ate era zisala ku asidi mu mubiri. Bw’olya embisi n’ezo z’ofumbyeko akatono, oyambibwa nnyo.
Cucumber: Alina obuzibu mu apetatyiti bw’olya cucumber oyambibwa n’osobola okuwoomerwa ekijjulo. Ayamba ku kyenda okusa obulungi emmere.
Avocado: Ono ayamba okujungulula obutwa obuba buliiriddwa mu mmere, ate era ayamba akalulwe okukola juyisi akozesebwa mu kugaaya emmere.
Emboga: Zino ziyamba ekyenda okugaaya obulungi emmere ate ku muntu alina alusa tafuna buzibu bwonna mu mmere gy’alidde bw’azikozesa.
Obutunda: Akatunda akakamuddwa, nga kagattiddwaamu biitiruutu, bikkakkanya omukkuto ate n’olubuto okwanguyirwa okukola ku by’olidde.
Mayonezi ne Okra emmere eno nnungi eri olubuto, erina akawoowo akawoomesa emmere.
Enva endiirwa zino tezisaana kubula ku kijjulo kya Ssekukkulu kubanga ziyamba ku kyenda ekisa emmere ate era ziziyiza olubuto okwesiba.
Obutungulu; Buno busaleesale nga bungi nabwo buliibwe ku kijjulo. Buyamba obutasinduukirirwa mmeeme, n’omuntu obutatamwa biriibwa naddala nga byamasavu.
Ebijanjaalo: Naddala ebibisi nga bifumbiddwa kipooli bino biyamba okukkuta amangu. Bwe weesanga ng’ojja kulwawo okuddamu okulya, kozesa bino kuba bikwata mu lubuto.
Omuceere: Guno gulinnyisa ekyagala okulya ate era guyamba olubuto obutasembebwa biriibwa, guziyiza n’ekyenda okwesiba.
Lumonde: Ono ayamba okujungulula obutwa obuyingira mu mubiri nga buva ku mmere gye tulya.
Yogati: Ayamba obuwuka obubeera mu lubuto obuyamba ku kuvunza okukola obulungi.
GENDERERA BINO
By’otolina kulya ku Ssekukkulu mulimu amasavu agayitiridde kubanga malungi eri olubuto galeeta ekyenda obutakola bulungi omuntu n’akuba empiiyi.
Emmere ewoomerera ennyo nga swiiti n’ebyokunywa nga kaawa ono aleeta olubuto okukola empola.
Amata nago si malungi kuba galeeta ekyenda obutakola mirimu gyakyo obulungi ekivaako olubuto okugulumba.